Hechos 23 - Holy Bible [Aymara Bible 1997] - (Hec 23)\nPablojj uca jach'a jilïrinacar uñcatasinjja sänwa: —Jilatanaca, jichhürcamajj nayajj k'oma chuymampiw jacasiwayta Dios nayrakatanjja —sasa.\nSacerdotenacan jilïripäquis uca Ananiasajja, Pablo jac'ancquis ucanacaruw säna: Lacapat t'ajjllipjjam, sasa.\nPablosti juparojj sänwa: —¡Diosaw jumarojj t'ajjlliraquïtam, c'ari chuyman jake! ¿Leyirjam nayar juchañchañataquit ucqhan kont'atäscta? Ucatsti ¿cunataraqui nayarusti ley contra t'ajjlliyistasti? —sasa.\nUcancapcäns ucanacasti sapjjänwa: —¿Cunatarac jumasti uqham Diosan jilïr sacerdoteparu ayncatta? —sasa.\nPablosti saraquïnwa: —Jilatanaca, janiw nayajj yatcäyätti jupan jilïr sacerdotëtapjja. Kellkatansti saraquiwa: ‘Janiw marcaman jilïripatjja jan wali parlätati’ sasa.\nUcatsti Pablojj amuyänwa uca tantachasïwina yakhepanacajj saduceonacäpjjatapa, mayninacasti fariseöpjjataparaqui. Ucatwa jach'at arsu: —Jilatanaca, nayajj fariseötwa, fariseo familiataraquïtwa. Jichhasti jiwatanacan jactañap suyatajj laycuw juchañchapjjestajja —sasa.\nUqham satapatsti fariseonacampi saduceonacampejj jupanac puraw ch'ajjwañar mantapjje. Ucatwa uca tantachasïwejj payar t'akjtawayi.\nSaduceonacajj sapjjewa: “Janiw jiwatanacajj jactcaspati. Janiraquiw angelanacas ni ajayunacas utjquiti” sasa. Ucampis fariseonacajj take ucanacan utjatapjja iyawsapjjaraquïnwa.\nUcapachasti takeniw jach'at arnakasipjjäna. Fariseonacat maynïr ley yatichirinacasti sayt'asisinwa sapjjäna: —Aca jakejj janiw cuna jan wals lurquiti. Inas juparojj mä ajayusa jan ucajj mä angelasa parljjaychi. Jan Dios contra tucuñäniti —sasa.\nUqham wali ch'ajjwatapatsti comandantejj ajjsaränwa: “Inampis Pablorojj jisc'a jisc'a tucjapjjaspa” sasa. Ucatwa soldadonac jawsayasina, Pablor judionac taypit cuartelar wasitat irpantayjje.\nUca khepa arumasti Tatituw Pablorojj uñstäna. Ucat juparojj saraquïna: “Ch'amañcht'asim, Pablo. Cunjämtejj aca Jerusalén marcan nayat parlctajja, uqhamaraquiw Roma marcan parlañamajja waquisi” sasa.\nKhepürusti yakhep judionacajj Pablor jiwayañataquiw arust'apjjäna. Mä juramentrac lurapjjäna: “Janiw mank'cañäniti ni umcañänisa Pablor jiwayañcama. Jan uqham lurcañänejja, jiwasaw maldicionar puriñäni” sasa.\nUqham arust'irinacasti pusi tunc jila chachanacänwa.\nJupanacasti judionacan jilïr sacerdotenacan ucaruw sarapjjäna, uqhamarac jilïr jakenacan ucaru aqham sasa: —Nanacajj mä juramentompiw arust'apjjta ‘Janiw mank'cañäniti ni umcañänisa Pablor jiwayañcama. Jan uqham lurcañänejja jiwasaw maldicionar puriñäni’ sasa.\nJichhasti jumanacajj jach'a jilïrinacampi comandantetay mayipjjam aqham sasaqui: ‘Kharürojj uca Pablorojj nanac nayrakatar irpanipjjam, juc'amp sum yatjjatañataqui.’ Nanacasti janc'aquiw suyapjjä janïr purquipan jupar jiwayañataqui —sasa.\nUqham amtapjjatapsti, Pablon cullacapan wawapaw ist'atayna. Ucatsti jupajj cuartelaruw sari, Pablor yatiyiri.\nUc yatisinsti Pablojj mayni capitanaruw jawsi. Ucat saraqui: —Aca wayniturojj comandanten ucar irparapita. May yatiyañ muni —sasa.\nUca capitanasti comandanten ucar puriyasinjja sänwa: —Carcelancquis uca Pablow nayar jawsitu. Ucatwa aca waynitur juman ucar irpayanitu: “May yatiyañ muni” sasa.\nComandantesti amparat catusinwa wayniturojj yakhawjar irptawayasina jisct'i: —¿Cun sañs munista? —sasa.\nWaynitusti sänwa: —Judionacajj jupanacpuraw arust'asipjje jumar mayiñataqui, kharüru Pablor jilïrinac nayrakatapar irpayañamataqui, juc'ampi mä cunsa yatjjatañatacjama.\nJumasti jan jupanacarojj jaysamti. Jupanacat pusi tunca jila jakenacaw jamasat suyasipqui Pablor jiwayañataqui. Jupanacajj juramentompiw amtapjje, jan mank'añataqui, ni umañataquisa, Pablor jiwayañcama. Jichhasti juman arumacwa suyasipqui.\nUcatsti comandantejj wayniturojj qhitarpayjjewa: Janiw qhitirus arsütati cuntejj yatiyquista ucjja, sasa.\nComandantesti pä capitanaruw jawsayi. Ucatsti aqham sasaw arsu: Waquicht'ayam pä patac soldado cayuc sarañapataqui, pakallk tuncanisti caballota, uqhamarac pä patac soldadosti lanzancamaraqui. Jichha arumajj llätunca horasaruw Cesarea marcaru sarapjjani.\nUqhamaraquiw Pablon caballot sarañapatac waquicht'ayapjjam. Juparusti sumac jan qhitin camacht'at Félix marca apnakerin ucarojj puriyapjjam.\nMarca apnakerirusti jupanacampejj aqham sat kellkat cartracwa apayäna:\n“Naya Claudio Lisias, aruntansmaw Félix jach'a jilïr marca apnakeriru.\nJudionacajj aca jakerojj preso catuntapjje ucatsti jiwayañ amtapjjaraqui. Ucampisa cunapachatï nayajj jupan romano jakëtap yatjjatta ucqhajja, soldadonacajjampiw jupar khespiyanta.\nCunatsa juchañchapjjpacha uc yatjjatañataquejja, jupanacan jach'a tantachasïwiparuw irpayta.\nUcatsti yatisiwa jupanacan quicpa leyinacapatac juchañchasipcatapaqui. Janiraquiw cuna jach'a juchas utjcänti jiwayatäñapataquejja, ni carcelar jist'antatäñapataquisa.\nUcampis nayajj yatjjatwa judionacajj jupar jiwayañ amtatapa. Ucatwa juman ucar jichhajj aca jakjja apayanta. Jupar juchañchirinacarusti juman ucar sarapjjpan saractwa, cuna arsuñanacam utjchi ucasa” sasa.\nSoldadonacasti uca aru catokasinjja Pablorojj arumpachaw irpjjapjje Antípatris sisquejja ucacama.\nKhepürusti cayut sarir soldadonacasti cuartelaruw cutt'anjjapjje. Caballot saririnacasti Pablorojj irpasipcaquïnwa.\nCesarearu purisinsti Félix marca apnakeriruw cartjja loktjjapjje. Pablorusti jupan nayrakataparuraquiw irpcatapjje.\nCarta leet'asinsti, marca apnakerejj Pabloruw jisct'i: ¿Cawquinquirïtas jumajja?, sasa. Cilicianquirïtap yatisinsti Pablorojj sänwa:\n—Jumar juchañchirinacajj purinin ucqhaw parlatamjja ist'äma —sasa. Ucatsti guardianacampi suma uñjayasaraquiw Pablorojj Herodesan palaciopar apayjje.


Titiqaqa Quta taypina jaqichasiwi :: Periódico Jayma\nCONTENIDO > NOTICIAS > Titiqaqa Quta taypina jaqichasiwi\n(Puno 26.08.2013 15:49)\nAymara Ayllunakanxa llumpaqa paxsixa, yapunakatakixa, wali suyatarakiwa. Kunatixa, uka urunakanxa pachaxa junt’uchaña qalltaraki. Wayrampi chikaxa qiñayanakasa uksaru aksaru apanaqtarakiwa, qarpasa puriña qallantkarakiwa, urqisa phuthutiña qallantkarakiwa, ukata kuna quranakasa aywtankarakiwa.\nUkhamïpanwa, aymara yaqinakaxa kunaymana lurawinakwa phuqhapxtana: pachana sarawipsa arkayapxtana, nayrïri lumasanaka uñch’ukipxtana; PachMamaru luqtawinakampisa phuqhapxtana, yapuchañanaksa qalltapxkaraktana; ukhamaraki, jaqinakasa panichasiwinaka wakiyapxaraktanwa.\nUka qamawi arkaykasaxa; Punu markanxa, pätunka pusini uru saraqkäna llumpaqa paxsitxa, wakiyasiwarakiwa maya jach’a Jaqichasiwi -matrimonio Comunitario; ukaruxa pätunka chacha – warminaka purt’axarakina jaqicht’asiñataki; wayna taqunakasa utjakirakinawa ukhamaraki chuymanïrinakasa. Uka jaqichasiwixa phuqhasiwarakiwa Titiqaqa quta mama taypina, maya jach’a walsa patana, suma jiwallakipuninawa. Janipuniwa ukhama jaqichasiwixa uñjañakänati, jichhapuniwa ukhama wakicht’asiwixa; Punu marka irpirirakiwa – Alcalde, p’iqt’karakinaxa; panicht’asirikaxa wali k’uchi ukhamaraki kusisitawa jikxatasipxarakinaxa. Inaya jutiri maranakanxa ch’amañchatachini.\nTaqi jaqicht’asiri jila kullakanakaxa jallallt’ataraki.\nQillqiri: María Yolanda Crisisto Aycaya (Puno-Perú)


Cuba: Blogerunakax Internet «Offline» tuqitwa Wayru Martí Tuqin Aruskipapxi · Global Voices Aymarata\n(es) ukan jaqukipiri\tÁlvarez-Pérez\nJaqukipäw uñt'ayata/apkatata 29 Lapaka phaxsi 2011 19:16 GMT\nAka blog ullart'apxañäni Français, বাংলা, Deutsch, Español, English\nAka 22uru sata qallta phaxsit 2011 marat saraqkipanwa, mama Karen Caballero Marti wayrun sarayiripxamax, mä aruskipäwi wakicht’atayna,uka tuqinxa blogerunaka; : Yoani Sánchez, Orlando Luis Pardo Lazo ukjamarak Jaqinakat yatxatat- antropólogo khaya Universidad de la ciudad de Nueva York (CUNY), Ted Henken yatiqirinakapampi.\nAkasti wali wakiskiripunitaynawa aka wayru Martí-takixa. Aka wayrusti EE.UU. uka markan qullqiñchatataynawa, akjam amtäwi tuqi Broadcasting Board of Governors [en]. Ukjamipansti aka Marti Wayrusti tata Castro kuntrarakiw sat’asiritayna, ukjamatwa khitinakatix EE.UU. wali munapayapki jupanakaru arxatasa.\nTata Orlando Luis Pardo Lazo, jamuqatanak apsuri, blogapasti Boring Home Utopics, aka kunjamasa Internet «offline» ukaxa, uka tuqitwa aruskipayawarakitayna.:\nMama Sánchez jupax aka “Blogger Academy” tuqinkiritaynawa, ukjamarus yaqhanakar WEB 2.0 yatichañatakirakiw yatichäwinak wakt’ayiritayna. Upasti sarakiwa”describió a: “Celularanakamamp ch’irwsuñkam yatiykipasipxama”, ukjam amuyumpiw «qillqaña» jamuqanaka, waruqatanaka ukjamaraki «tuitiyañs» SMS tuqs yaticht’arakiritayna.\nArawiku qillqiri tata Antonio José Pontex, aka aruskipawinxa chikañchasiwayarakitaynawa, akjam sasinrakwa arst’awayatayna.\n* Jamuqa Phil Guest, aka CC Licence BY-SA 2.0 tuq qhanstayata.


(trg)="2"> Aka qellqatajj oraqpachan Bibliat yatichañataki luratawa , uka yatichäwejja yanaptʼañ munirinakan donacionanakapampiw apasi , janiw aljasiñapäkiti .\n(trg)="4"> Textonakajja Qullan Arunaka 1992 , Bibliat apstʼatawa , jan ukhamäkanejja qhanañchasiniwa .\n(trg)="5"> Kawkjantï MT letranakampi qhanañchaskejja Machaka Testamento Bibliata apstʼatawa ( uka Biblianakatjja aka revistan kunjam qellqatäkitï ukham qellqaqatawa ) .\n(trg)="7"> YATIYAÑATAKI sat aka revistajja , Taqe Kunjjar Munañani Jehová Diosaruw jachʼañchi .\n(trg)="8"> Diosan Reinopajja jan walinak chhaqtayasajj niyaw aka Oraq mä paraisor tukuyjjani sasaw jaqenakar chuymachtʼaraki .\n(trg)="9"> Uka Reinon apnaqeri Jesucristor confiyañatakiw yanaptʼaraki , jupajj wiñay jakañ katoqañasatakiw jiwäna .\n(trg)="10"> Aka revistajj 1879 maratpach jichhakamaw qellqasiski , janiw política toqet parlkiti , jan ukasti Diosan Arupat yatichi .\n(trg)="2"> 3 ¿ Biblia liyiñajj wakispachati ?\n(trg)="3"> 4 ¿ Kunjamsa Biblia liyiñ qalltiristjja ?\n(trg)="4"> 5 ¿ Kunas Biblia liyiñatak yanaptʼitaspa ?\n(trg)="5"> 6 ¿ Bibliajj yanaptʼitaspati ?\n(trg)="6"> 8 BIBLIAT YATJJATASAW NAYRA JAKÄWINAKAPJJA JAYTAWAYAPJJE\n(trg)="7"> Janiw jiwañ munkayätti\n(trg)="8"> 10 JUPJAM IYAWSÄWINIPJJAÑÄNI | ENOC\n(trg)="9"> Jupajj Diosaruw kusisiyäna\n(trg)="10"> 14 ¿ BIBLIA AMUYAÑAJJ WAKISITI ?\n(trg)="11"> 16 ¿ BIBLIAJJ KAMSISA ?\n(trg)="1"> Bibliajj nayra librowa sasaw yaqhepajj sapjje , yaqhepasti suma ewjjtʼanakaniwa sapjjarakiwa , ¿ jumajj kamsasmasa ?\n(trg)="2"> Bibliajj akham siwa : “ Taqe Qellqatasti Diosan amuytʼayatawa , askirakiw yatichañataki ” .\n(trg)="3"> Yatiyañataki aka revistajja , kunjamsa Biblian ewjjanakapajj yanaptʼistaspa , Biblia liytʼkasajj kunjamsa suma yatichäwinakap apssna ukwa qhanañchaski .\n(trg)="1"> NAYRÏR JANAN PʼEQEÑCHÄWIPA | ¿ KUNAS BIBLIA LIYIÑATAK YANAPTʼISTASPA ?\n(trg)="2"> “ Biblia liyiñajj wali chʼamäpachawa sasaw amuyirïta ” ( Jovy ) .\n(trg)="3"> “ Biblia liyiñajj qariyaskaspas ukhamänwa ” ( Queennie ) .\n(trg)="4"> “ Biblian walja hojanakap uñjasajj janiw liyiñ munjjayätti ” ( Ezekiel ) .\n(trg)="5"> ¿ Jumajj jupanakjamarakit amuyta ?\n(trg)="6"> Inas Biblia liyiñ munirista , ukampis jupanakjam amuyasajj inas jan liyjjstati .\n(trg)="7"> Jilaparte jaqenakatakejj chʼamakiw Biblia liyiñajja .\n(trg)="8"> Jumatï Biblian yatichäwinakapajj kʼuchiki , sumaki jakasiñatak yanaptʼirïtap yatisma ukhajja , ¿ liytʼasmati ?\n(trg)="9"> Biblia liyiñatak walja yanaptʼanak utjatap yatisma ukhajja , ¿ janit kunja suma yatichäwinakanis uk yatiñatakejj Biblia liyiñ munkasma ?\n(trg)="10"> Biblia liyisajj waljaniw suma yatichäwinak apsupjje , jakäwinakapansa wal yanaptʼaraki .\n(trg)="11"> Kamsapjjes jupanakajj uk jichhajj uñjañäni .\n(trg)="12"> Ezekiel 20 jila marani waynajj akham siwa : “ Janïr Biblia liytʼkasajja , kunjamtï jaqenakajj mä thakin jan kuna amtani sarapki ukhamarakiyätwa .\n(trg)="13"> Biblia liyiñajj wal yanaptʼawayitu .\n(trg)="14"> Sapür sum sarnaqañatakejj suma ewjjanakaniwa ” sasa .\n(trg)="15"> Frieda 20 jila marani tawaqojj sarakiwa : “ Jankʼakiw nayajj kunats colerasirïta .\n(trg)="16"> Biblia liyisasti jan jankʼaki colerasiñatakejj kunsa lurirista ukwa yateqawayta .\n(trg)="17"> Jichhajj janiw nayrjamäjjtti , walja amigonakaw utj - jjarakitu ” sasa .\n(trg)="18"> Eunice 50 jila marani warmejj akham sarakiwa : “ Biblia liyiñajj suma jaqëñataki , jan wali costumbrenak jaytañatakiw yanaptʼaskitu ” sasa .\n(trg)="19"> Jupanakarusa walja jaqenakarusa sum jakasiñatakiw Biblia liyiñajj yanaptʼaski ( Isaías 48 : 17 , 18 ) .\n(trg)="20"> Jumarojj akanakanwa yanaptʼiristam : 1 ) suma amtanakar puriñataki , 2 ) suma amigonakanïñataki , 3 ) llakinakamp jan aynachtʼañataki , 4 ) Diosar jukʼamp uñtʼañataki , cheqas ukaw taqe kunat sipansa jukʼamp wakiskirejja .\n(trg)="21"> Biblian ewjjanakapajj Diosatwa juti , ukarjam sarnaqasajj janiw amtaskañäniti .\n(trg)="22"> Jupajj janipuniw jan wali ewjjtʼanak churkistaspati .\n(trg)="24"> Akjjar jutki uka yatichäwinakanjja , kunas Biblia liyiñ munañataki , chuymamar purtʼañataki yanaptʼiristam ukanakwa uñjaskañäni .\n(trg)="2"> Chuymamar purtʼañapatakisa suma yatichäwinak apsuñatakisa , ¿ kunas yanaptʼiristamjja ?\n(trg)="3"> Kunanakas Biblia liytʼirinakarojj yanaptʼawayi ukanak phesqa toqet uñjañäni .\n(trg)="4"> Mä suma lugaranwa liytʼañama .\n(trg)="5"> Jan pantjasis liytʼañatakejja , qhanawjana , suma cheqana , kawkjantï jan khitisa ni kunas pantjasiykiristam ukawjanwa liytʼañama .\n(trg)="6"> Jukʼampi yateqañ amtampiw liytʼañama .\n(trg)="7"> Bibliajja alajjpachankir Awkisan regalopawa .\n(trg)="8"> Suma yatichäwinakap apsuñatakejja , kunjamtï mä jiskʼa wawajj awkipat wal yateqañ munki ukhamäñamawa .\n(trg)="9"> Kuna kʼari amuyunakatï Bibliat utjktam ukanakjja maysar apanukuñamawa , antisas Diosampi yatichayasiñ amtampiw liytʼañama ( Salmo 25 : 4 ) .\n(trg)="10"> Oracionampiw qalltañama .\n(trg)="11"> Bibliajj Diosan amtanakapaniwa , ukatwa Biblia amuytʼañatakejj Jupan yanaptʼap muntanjja .\n(trg)="12"> Diosasti qollan ajayup mayipki ukanakarojj churapuniwa .\n(trg)="13"> Qollan ajayuw Diosan amtanakap wali sum amuyañatak yanaptʼätam .\n(trg)="14"> Tiempompejja ‘ Diosan jan amuytʼkay amtanakapsa yatirakïtawa ’ .\n(trg)="15"> Amuytʼañatakiw chʼamachasiñama .\n(trg)="16"> Biblia liykasajja , janiw aleq ukhamak liyiñamäkiti .\n(trg)="17"> Kuna toqetsa liytʼaskta uk amuytʼañamawa .\n(trg)="18"> Akham sasaw jisktʼasiñama : “ Khiti toqettï Biblian liytʼaskta uka jaqejj ¿ kunjam jaqënsa ?\n(trg)="19"> ¿ Kunjamsa yateqkta ukarjam sarnaqeristjja ? ”\n(trg)="20"> sasa .\n(trg)="21"> Mä amtampiw liytʼañama .\n(trg)="22"> Chuymamar purtʼañapatakejja , jakäwiman kunas yanaptʼiristam uk apsuñatakiw chʼamachasiñama .\n(trg)="23"> Aka amtanakampiw liytʼasma : Diosar uñtʼañataki , suma jaqëñataki , suma esposöñataki , suma esposäñataki jan ukajj yaqha ukhamanakataki .\n(trg)="24"> Ukatakejja Biblian kawkïr textonakapas yanaptʼiristam ukwa ajlliñama .\n(trg)="26"> Uka phesqa yanaptʼanakajj Biblia liyiñ qalltañatakiw yanaptʼätam .\n(trg)="27"> Ukampis ¿ kunas jukʼamp liyiñ munañatakejj yanaptʼiristamjja ?\n(trg)="28"> Akjjar jutki uka yatichäwinwa uka toqet yatjjataskañäni .\n(trg)="29"> Janitejj kawkja cheqanaksa liytʼasma uk yatkstajja , Jehová Diosan Testigonakapaw yanaptʼapjjeristam .\n(trg)="30"> Janiw jankʼak liytʼañamäkiti .\n(trg)="31"> Ukankkasmas ukhamwa amuyasiñama .\n(trg)="32"> Kunjamsa jiskʼa tʼaqanakajj mä toqet parlañatak yanaptʼasipjje ukwa amuytʼañama .\n(trg)="33"> Suma yatichäwinak apsuñatakiw chʼamachasiñama .\n(trg)="2"> Biblia liytʼas jan qariñasa jukʼampi liytʼañ munañasa , kunjam amuyumpis liytʼaskta ukarjamäniwa .\n(trg)="3"> Biblia liytʼañ munañatakisa chuymamar purtʼkirïñapatakisa , kunas yanaptʼiristam ukanak uñjañäni .\n(trg)="4"> Uñtʼat arunakampi suma jaqokiptʼat Biblia ajllisim .\n(trg)="5"> Jumatï jan amuytʼkaña , jan uñtʼat arunakampi qellqat Biblia liyïta ukhajja , janiw kunsa amuykätati .\n(trg)="6"> Ukatwa chuymar purtʼkiri , suma amuytʼkaña Biblia thaqañama .\n(trg)="7"> Uka Bibliajj confiykaña , nayra qellqatanakarjam suma jaqokipatäñapawa .\n(trg)="9"> Internetampi , jichhürun utjki uka aparatonakampiw yanaptʼayasisma .\n(trg)="10"> Bibliajja kunayman aparatonakanwa liytʼasirakispa .\n(trg)="11"> Internetanwa liytʼasma , computadoraru , tabletaru , celularar apaqasas liytʼarakismawa .\n(trg)="12"> Ukham apaqasajja , yaqhep Biblianakajj kunayman yanaptʼanakaniwa , mä texto liytʼasajja yaqha Bibliankir textonakapampiw igualtʼayasispa , jan ukajj pachpa Bibliankir yaqha textonakapampiw igualtʼayasirakispa .\n(trg)="13"> Bibliajj istʼañatakis utjarakiwa .\n(trg)="14"> Waljaniw autot sarkasinsa , isi tʼajjskasinsa , utan yaqha lurañanak lurkasinsa Biblia istʼapjje , ukajj wali sumawa .\n(trg)="15"> Ukanakat kawkïris walïspa uk ajllisajja , ¿ janit Biblia liyiñ qalltkasma ?\n(trg)="16"> Jukʼamp yatjjatañamawa .\n(trg)="17"> Bibliat yateqañatakejj yanaptʼanakaw utji , ukanakampiw liykasajj walja suma yatichäwinak apsusma .\n(trg)="18"> Ukanakanjja Biblian parlki uka lugaranakan mapanakapaw utji , ukaw kunanakatï uka tiempon paskäna uk uñjkasmas ukham amuytʼañatak yanaptʼiristam .\n(trg)="19"> Internetan jw.org cheqanwa yaqha yanaptʼanakajj utjaraki , ukanakampiw Bibliat jukʼamp yateqañatak yanaptʼayasisma .


1969 MARAT 1985 MARAKAMA\nTelevisión Boliviana ukax 1969 maran llumpaqa phaxsit 30 urunak saraqkipanw uñstawiyi, uka pachax Luis Adolfo Siles Salinas Jilïr Irpiriw ukhamäñapatak mä kamach amtawiyäna, jupax Gral. RenÃ© Barrientos Ortuño jiwatatwa marka apnaqir mantawiyarakïna.\nTito Landa jupaw uñch’ukiñanak taypinx nayraqat uñstawiyäna, jupaw Televisión Boliviana 7ür Kanalxa Boliviankirinakar uñt’ayawiyäna. Irnaqirinak taypinx yaqhip anqa markankirinakaw jikxatasipxarakïna, jupanak taypinx Mario Struker jupaw jikxatasirakïna ukhamarakiw uñacht’ayañ-ist’ayañ sartayir yaqha uñt’at jaqinakas ukankapxarakïna.\nUka pachax, uñch’ukiñ yänakanipkän jupanakax janq’ump ch’iyarampikwa uñjapxäna. Anqa markat jutir yatiyäwinakax teletipo uksatuqiw katuqatäna, uka yatiyäwinakax DPA yatiyir utat katuqatarakïnwa, ukampirus janiw ukax jank’äkarakïnti, Boliviankirinakax yatiyäwinak pä uru qhipt’atwa uñt’apxarakïna, ukjatakix urapchanx luräwinakax mäkhipxarakïnwa.\nUka pachax, Altu Patampitak Santa Cruz de la Sierrampitak pachpa pachar uñacht’äwinak apsutakän ukjax, pä departamentunakas mayachthapitäkaspa ukhamarakïnwa, ukast wali muspharkayarakïnwa.\nPaqallq tunka maranak purinxipanx, Televisión Bolivianax jupa pachpaw wakichäwinak wakt’ayañ qalltxarakïna, markasan yaqha chiqanakar puriñataki. Mabel Rivera, “El ArlequÃn” jakäw yatxapayir tama irpirix, wawanakatakiw mä wakicht’äw uñstayäna, ukansti sapa paqallq uruw Blanca Nieves, Caperucita Roja ukham yaqha sarnaqäwinakamp uñt’ayarakïna. Kimsa tunka k’ata wakicht’äw utjañapatakix, 50 yanapir jaqinakaw munasirakïna, jupanakaw wakicht’äw uñt’ayañ chiq k’achacht’apxarakïna.\nUka maranakax, “Enfoques” wakicht’äw uñstayapxarakïna, tata Mario "Cucho" Vargas yatiyiriw ukx irptarakïns wakt’ayarakïnsa. Aka wakicht’äwinx markasampin anqa markanakampin jayllirinakaruw uñacht’ayapxäna.\nKimsaqallq tunka maranak purinxipanx, Televisión Boliviana ukax ENTB (Empresa Nacional de Televisión Boliviana) ukham sutiniw tukxatakïna.\n1985 MARAT 1999 MARAKAMA\nBolivian markachirinak marka apnaqasxipanx, mayni sapa jaqinkir kanalanakax miratatañwa qalltawiyapxi, rinkunakan kunayman waruqt’at wakicht’äwinakap uñt’ayasaw mirantawiyapxäna. Akham utjipanx, ENTB ukax yatiyas ukhamarak yaticht’as sarantaskakïnwa.\nKimsaqallq tunka maranak niy tukuykipanx, tata Carlos Mesjam marka apnaqañxat arsurinakaw wakichäwinakan uñstañ qalltawiyapxäna; ukhamatwa, “taqi kunat yatiñanjam tukur jaqinakax” markan amuyup apnaqañ qalltapxarakïna, jupanakarux llätunk tunka jakhun maranakanw ukham sutichawiyapxarakïna.\nUñch’ukiyir utanakamp tamanakampix ch’amaniptañw qalltawiyapxi, ukañkamax markan yatiyäwinakapax juk’aptawiyarakiwa, ENTB ukax markar jisk’achir irpirinakan amuyunakapwa uñacht’ayañ qallantawiyarakïna.\n2006 MARAT 2009 MARAKAMA\nA Tata Evo Moralesax Jilïr Irpirjam mantawayki ukjata ukhamarak Bolivia Tayka Kamach markaspachan phuqhayañ qalltasiwayki ukjatpachx, marka kanalan saräwinakapwa mayamp amtañ qalltawiyataraki.\nUkhamatwa, 2009 maran qasäwi phaxsipäkipanx, Bolivia TV irnaqañ uta utt’ayañ amtatarakïna, markasan jakäwip jan k’arisis sum uñt’ayañataki. Ukatwa aka kanalan uñacht’ayat yatiyäwix Bolivia Markan chiqa yatiyäwiparaki.\nBolivia TV - 2021


Marka irpirinakax kunjams Yatiqirinakan Anatäwipax markasan sarantayata ukw Uruguayan yatiyasipki\n"Evo Jilïr Irpiri" Yatiqirinakan Anatäwipanx kunayman yatiqañ utankirinakaw yant'asipxi, sapa maraw anatapxi, Bolivianx taqit jach'a anatäwiwa / Jamuqa: Yatichañ Kamanan uñt'ayata\nRoberto Aguilar, Yatichañ Kamanamp, Tito Montaño, Anatäwinak Uñjir Kamanampix kunjams “Evo Jilïr Irpiri” Yatiqirinakan Anatäwipax sarantayasiwiyi ukw yaqha markankirinakar yatiyawiyapxi. Awiya Yalan anatäw irpirinakan (CID) 25ïr tantachäwipanw ukhamx markasxat yatiyawiyapxi .\n“Anatäwix kunjamas yatichkasax apnaqata” ukxatw uka tantachäwinx aruskipasipki. Kunayman markankiriw kuns anatäwtuqunx lurasipki ukx yaqha markankirinakar yatiyasipki. Tantachäwinx kunjams irpirinakax anatäw ch’amachañatak amtasipki ukw uñt’ayasipki.\nKuna luräwinaks anatäw ch’amachañatakix irpirinakax sartayasipki ukaw yatiyatäski. Markasanx Yatiqirinakan Anatäwipanx wawanakaw jupanakpur yant’asipxi, wayna tawaqunakamp usurmuktatanakampix uka pachparaki. Kunayman chiqankiriw atipt’añatak anatt’apxi./RAR


Latin America · Qasäwi phaxsi, 2012 · Global Voices Aymarata\nLatin America · Qasäwi phaxsi, 2012\nAnata phaxsi 2019 1 Qillqata\nTaypi sata phaxsi 2017 2 Qillqatanaka\nMara t'aqa phaxsi 2017 2 Qillqatanaka\nLlamayu phaxsi 2017 4 Qillqatanaka\nAnata phaxsi 2017 2 Qillqatanaka\nQasäwi phaxsi 2016 2 Qillqatanaka\nChinuqa phaxsi 2016 2 Qillqatanaka\nJallu qallta phaxsi 2015 1 Qillqata\nLapaka phaxsi 2015 3 Qillqatanaka\nTaypi sata phaxsi 2015 4 Qillqatanaka\nLlamayu phaxsi 2015 4 Qillqatanaka\nQasäwi phaxsi 2015 4 Qillqatanaka\nJallu qallta phaxsi 2014 2 Qillqatanaka\nLapaka phaxsi 2014 2 Qillqatanaka\nTaypi sata phaxsi 2014 6 Qillqatanaka\nLakan phaxsi 2014 5 Qillqatanaka\nMara t'aqa phaxsi 2014 3 Qillqatanaka\nLlamayu phaxsi 2014 4 Qillqatanaka\nAnata phaxsi 2014 5 Qillqatanaka\nChinuqa phaxsi 2014 4 Qillqatanaka\nJallu qallta phaxsi 2013 2 Qillqatanaka\nLapaka phaxsi 2013 2 Qillqatanaka\nSata qallta phaxsi 2013 3 Qillqatanaka\nLakan phaxsi 2013 5 Qillqatanaka\nWillka kuti phaxsi 2013 3 Qillqatanaka\nMara t'aqa phaxsi 2013 2 Qillqatanaka\nLlamayu phaxsi 2013 5 Qillqatanaka\nQasäwi phaxsi 2013 8 Qillqatanaka\nAchuqa phaxsi 2013 8 Qillqatanaka\nAnata phaxsi 2013 5 Qillqatanaka\nJallu qallta phaxsi 2012 4 Qillqatanaka\nLapaka phaxsi 2012 10 Qillqatanaka\nTaypi sata phaxsi 2012 7 Qillqatanaka\nSata qallta phaxsi 2012 8 Qillqatanaka\nLakan phaxsi 2012 9 Qillqatanaka\nWillka kuti phaxsi 2012 8 Qillqatanaka\nQasäwi phaxsi 2012 8 Qillqatanaka\nAchuqa phaxsi 2012 6 Qillqatanaka\nChinuqa phaxsi 2012 5 Qillqatanaka\nJallu qallta phaxsi 2011 9 Qillqatanaka\nLapaka phaxsi 2011 4 Qillqatanaka\nSata qallta phaxsi 2011 4 Qillqatanaka\nLakan phaxsi 2011 12 Qillqatanaka\nWillka kuti phaxsi 2011 7 Qillqatanaka\nMara t'aqa phaxsi 2011 6 Qillqatanaka\nLlamayu phaxsi 2011 7 Qillqatanaka\nQasäwi phaxsi 2011 9 Qillqatanaka\nAchuqa phaxsi 2011 6 Qillqatanaka\nAnata phaxsi 2011 5 Qillqatanaka\nJallu qallta phaxsi 2010 9 Qillqatanaka\nLapaka phaxsi 2010 6 Qillqatanaka\nJallu qallta phaxsi 2009 1 Qillqata\nIsturyanaka Aka tuqita Latin America Ta Qasäwi phaxsi, 2012\nVídeo: Ayllun jakasirinakax gobernanza ukamp sartawip qilqt'apxi\nColombia 29 Qasäwi phaxsi 2012\nPortal Territorio Indígena ukat Gobernanza ukax instituciones ukanakan chikanchatawa, America Latina uksan pueblos indijinas ukanakar markanakap yanapt'añatakiw irnaqi. Video uksaw sartawip uñt'ayapxi.\nPanamá: «Ngäbe-twa, Buglé-twa, Panameñ@-twa»\nPanamá 25 Qasäwi phaxsi 2012\nJichha maranaxa, redes sociales ukaruw jallallt’ata, Ngäbe-Bugle ukan indiginanakan ch’axwawinakapaw sumpin uñt’ayasi. Anata phaxsin Ngäbe-Bugle ukankirinakax Panamericana thakhi sit’antapxäna, minería ukxat arst’asina ukhamarak “maymarax kunati amtäwir puritakan ukar marka apnaqirin phuqhañap mayiñataki.”\nCosta Rica: Taqit Sipan Jach’a Qull Makhatkasa\nCosta Rica 23 Qasäwi phaxsi 2012\nCosta Rica-n taqit sipan jach’a qullux Cerro Chirripó-wa, ukat qutat akax 3820 luqanakankarakiwa. Walja maranakan makhatkatapxañapatakix walja pachpan jakirinakaru, ukat anqäxankirinakaruw jawskatawayi: aka qhiphïr wiriyunakax pä mayja jakäwinak apanirapistu. Mayïr uñichäwinakax 1960 mararuw kutti, ukat mä qullu patar saräwirakiwa.\nPuerto Rico (E.U.A.) 22 Qasäwi phaxsi 2012\nEcuador: Machaq blog «Conectándonos» ukax llamayu phaxsin tantachäwitakiw yatiyi\nEcuador 18 Qasäwi phaxsi 2012\nBlog ecuatoriana Conectándonos ukax Loja markan jutïr tantacäwix apaskan ukatakaiw yatiyi, Ecuador 24n urut 26n uru llamayu phaxsita. Rising Voices ukat Loja markan Universidad Técnica Particular (UTPL) ukanakaw wakicht'apxi, aka tantachäwix integración [digital] ukat jan suma uñt'ayat qutunakar uñt'ayañatakiwa. «Nayrïri Conectándonos tantachäwix jalluqallta phaxsin 2011n maran Bolivia uksan apasïna.\nArgentina: Buenos Aires markan indijinanakax jakasipk ukxat waraqat qilqt'atawa\nArgentina 15 Qasäwi phaxsi 2012\nRuna Kuti qilqataxa, jach’a markan jakasir Indígenanakax pusi indijina markat jutir Buenos Aires markan jakasipxatanakap uñt’ayapxistu, ukat kunjams khitipxis uka uñt’ayasiñataki, saräwinakapat yatxataña ukat masachiqan jakasiñ ukanakaw mayipxi.\nArgentina: Jach'a markan indigenanakan jakasirinakxat qilqäwix subtítulos ukwa thaqhaski\nArgentina 12 Qasäwi phaxsi 2012\nRuna Kuti, uka qilqata waraqatax Creative Commons uka licenciamp luratawa, Buenos Aires markan indijinas ukat jutir jila kullakanakan khithipxis uka uñt’ayasis jakasipki ukxat waraqatawa, Argentina markan qhichwa, aymara, mapuche ukat guaraní, ukhamarak inglés arunakax utjki, jall uka arunakan aka video warqatak ukar subtitulacionamp yanapt’asirinakaw thaqhaski .\nPerú 10 Qasäwi phaxsi 2012\nPerú markanx jallux janiw sayt'xiti. Anata phaxsitx walja markanakaruw jallux jan walt'ayxiti. Ukharux Loreto markan markachirinakan uka jan walt'äwinakxat arst'äwinakap uñt'ayapxta.


Génesis 12 - Holy Bible [Aymara Bible 1997] - (Gén 12)\nMä urusti Tatitu Diosajj Abramarojj aqham sänwa: “Orakem apanucuwayjjam, familianacamsa, uqhamarac awquiman utapsa, cawquïr oraktejj nayajj uñacht'aycäm ucar sarjjañataqui.\nWawanacamampisti mä jach'a marca tucuyäma, bendiciraquïmawa, sutimsa jach'aruw aptaraquëjja, mayninacataquisti mä bendicionaraquïyätawa.\nQhitinacatejj bendicipjjätam ucanacarojj nayaw bendiciraquï, maldicipcätam ucanacarusti nayaw maldiciraquï; juma tokeraquiw take familianacas aca orakenjja bendicitäpjjani” sasa.\nAbramasti Harán oraketjja mistuwayjjänwa, cunjämatejj Tatitojj siscatayna uqhamarjama. Cunapachatejj uca oraket Canaán oraker sarjjañataqui mistuwayjjän ucqhajj pakallk tunca pheskani maranïnwa.\nJupampi chicsti irpasjjaraquïnwa Sarai warmiparu, Lot sobrinopar cuna, take yänacapampi, uqhamarac kawkha jakenactejj Harán chekan jicjjatcatayna uca jakenacampi cuna. Cunapachatejj Canaán oraker puripcän,\nucqhasti Abramajj take ucsa orakenacsa pasascaquïnwa, Siquem sisqui uca chekar puriñcama, cawqhanccäntejj encina kollan kokajj More sat chekana. Uca orakenacansti cananeo jakenacaw jacapjjaraquïna.\nUcanwa Tatitojj uñstäna, ucatsti saraquïnwa: “Aca orakjja wawanacamaruw churä” sasa. Ucatsti Abramajj uca chekanjja mä altar Tatitutaqui waquichäna, uca chekan Tatitojj uñstatap laycu.\nUcatsti Betel marcat inti jalsu tokeruw sarjjäna, cawcsantejj kollunacajj utjcän ucsaru, uca chekaruw carpapjja sayt'ayasiraquïna. Betel marcasti, carpatjja inti jalanta tokencänwa, inti jalsu tokensti Hai marcaraqui. Uca chekansti Abramajj yakha altar luraraquïna, ucansti Tatituruw art'asiraquïna.\nUcatsti juc'at juc'atwa Néguev tokeru sarascaquïna.\nUca tiempojj take ucsa tokenacanjja mä jach'a mach'aw utjäna, Abramasti mä kawkha tiempo Egiptor jaquiriw sarjjäna, cawqhantejj jaccäna ucan jan cuna mank'añas utjatap laycu.\nCunapachatejj Egiptor puripcän ucqhasti Abramajj Sarai warmiparojj aqham sänwa: “Jumajj mä suma uñnakt'an warmïtawa,\ncunapachatejj egiptonquir jakenacajj uñjapjjätam ucqhajj: ‘Aca warmejj aca jaken warmipawa’ sasa, ucatsti nayarojj jiwayapjjetaspawa, ucampis jumarojj janiw jiwayapcätamti, jumampi jacañ laycu.\nUca laycu nayar juma laycu jan jiwayasipcañapataquejja: ‘Cullacapätwa’ samaya” sasa.\nCunapachatejj Abramajj Egiptor purjjän ucapachajja Egiptonquir jakenacajj Sarai warmirojj wali suma uñnakt'ani warmïtapwa uñjapjjäna.\nEgipto marcan reyipa faraonan yanapirinacapasti Sarai warmin suma uñnakt'anïtapjja uñjapjjaraquïnwa, ucatsti uca warmin wali suma uñnakt'anïtap yatiyiriw sarapjjäna. Ucatsti faraonan palacioparuw irpapjjaraquïna.\nSarai laycusti faraonajj Abramarojj wali sumwa uñjäna. Ucatsti ovejanaca, vacanaca, esclavonaca, esclavanaca, asnonaca, camellonaca cunwa Abramarojj churaraquïna.\nUcampisa Sarai warmi causasti Tatitojj faraonarusa, familiaparusa jach'a t'akhesiñanacampiw mutuyäna.\nUcatwa faraonajj Abramaru jawsayani, ucatsti saraquïnwa: “¿Cunatsa ac lurista? ¿Cunatsa jan sista aca warmejj juman warmimäscatapa?\nJumajj: ‘Cullacajjaw’ sistawa, ucatwa nayajj warmejjatac irpasta. ¡Acajj jichhajj irpasjjam, ucatsti sarjjam!” sasa.\nUcatsti faraonajj jakenacapampiw Abramarojj Egiptot apanucuyi, warmipampi chica uqhamarac take yänacapampi.


Cobacabana markanx m� mercado Campesino lurt�ayataxani Mercado Campesino lurt�asi�apatakix ayllunakataw mallkunaka, mama t�allanakas Copacabana markar purintaniwayapxi, ukatxa Dr. Cesar Cocarico La Paz departamento irpirimpiw aruskipt�awayapxi, uraqi u�jiris sarawayapxarakiwa.\nV�ctor Condori, Ejecutivo Provincial arst�away... SOCIEDAD - MARKACHIRINAKTUQITA\nCopacabana markanx janiw alcantarillado utjkiti Municipio Copacabana markax capital de la provincia Manco Kapak ukjam u�t�atawa, nayratpachas turismo cultural u�t�atarakiwa, kunati uksanx utjiwa: cultura Tiwanacota, Inkanakan lur�winakapa, sarnaq�winakapa, Titicaca quta yaqhanakampi; ukampis servicio b�sico janiw wal... SOCIEDAD - MARKACHIRINAKTUQITA\nCopacabana markanx Per� � Bolivia purapat yanapt�asi�atakiw tantacht�asiwayapxi Historia-tuqi u�akipt�asax Per�, Bolivia markanakax mayak�taynawa, nayrax Alto Per�, Bajo Per� ukham u�t�apxataynawa, uraqituqinx colonialismo pachat aksaruw t�aqxtataxatayna. Jichhax pol�tica social�tuqinx walja jan walt��winakaw utjapxistu, ukatjamaw mi�rcoles p� tu... CULTURA - SAR�WINAKTUQITA\nESFMSB ll�tunk tunka suxtani mara phuqt�awayi Escuela Superior de Formaci�n de Maestros Sim�n Bolivar jach�a yatiqa� utax jichhakamax ll�tunk tunka mara (96 a�os) utt�asitapat phuqt�awayxi.\nM� maramp utt�asitapat amtt�asiwaykipansti nayr�ri Festival de M�sica y Danza Aut�ctona ukampiw yatiqiri wayna tawaqunakax ch... DEPORTE - ANATT'�WINAKTUQITA\nCentral Obrera Boliviana (COB) uka jach�a tamach�win chika�chasirinakax niya tunka payani urunakaw un... Kurmüru, 25 uru llamayu phaxsita2013 marata .: Radio :.


Tata Javier Zavaletax (ch'iqa) yatiyirinakampiw aruskipaski / Jamuqa: Cambio\nNiya 30 qhuya lunthatanakaw (juk’uchasirinaka) Wanuni qhuyar mantañ munapxatayna, Uru Uruna, lunthatasiñatakix palla pallanakampiw wasärmax ch’axwawiyapxi sasaw tata Javier Zavaletax arsuwiyi, jupax Markar Arxatir Kamanarakiwa. Ch’axwkasax pä lunthataw jiwawiyapxi, yaqhampiw utji sasaw sasipki, ukhamarus janiraw sum yatiskiti.\n“Niya kimsa tunkanïpxänwa, jupanakax Llallawat (P’utuxsi) puripxatayna, janiw Wanunitäpkiti. Janiw phisqhanik tamachasis qhuyanakx lunthatañ munxapxiti, waljaniw tamacht’asis jan walt’ayañatak amtapxi, ukhamawa” sasaw jichhürux yatiyirinakamp aruskipkasax sawiyi.\nKimsa k’añaskutw lunthatanakax puripxatayna, illapt’añ yänakanïpxänwa ukhamarakiw dinamita ukanaks apnaqapxi, ukanakampiw palla pallanakarux qhuyar mantañatak jan walt’ayawiyapxi sasaw jupa tata irpirix arsuwiyi.\n“Palla pallanakasax munaski ukhamarjamaw kutjayawiyapxi, ch’axwkasaw pä lunthataw jiwawiyapxi. Yaqhampiw utji sasaw yatipxtha, jupax usuchjataw ukatat jiwawiyasmachatayna, ukhamarus janiraw sum yatiskiti. Uka juk’uchasirinakax pä k’añaskup apasxapxi” sawiyiwa.\nAkampix pä kutw lunthatanakax palla pallanakar jan walt’ayawayxapxi, anata phaxsit 28 uru saraqkipanx illapt’añ yänakas apt’asitaw qhuyar mantañ yant’awiyapxi, palla pallanakax janiw mantayawiyapkiti, pusi palla pallaw usuchjat uñstawiyi sasaw tata Zavaletax arsuwiyi.\nUru Urun jan wali jaqinakat arxatir jach’unakax paypach jan walt’äwit yatxatañatak purxapxiwa, juchaninakax jikxatatäniwa./RAR


Levítico 23 - Holy Bible [Aymara Bible 1997] - (Leví 23)\n“Israelitanacarusti aqham saraquim: Acnïri urunacaw Tatitutaqui sata yakhachata urunacajja, jumanacasti uca urunacanwa kollana tantachasïwinaca lurasa tantacht'asipjjäta.\n“Sojjta uruw irnakañamjja lurasïta, ucampisa pakallko uru puripansti uca urojj janipuniw cuna luräwsa lurätati; uca urojj samaraña urüniwa, uca urusti suma kollana tantachasïwi lurasaw tantacht'asipjjaraquïta. Cawqhansa jacascam, uca urojj Tatitun urupapunïniwa, Tatituta amtasiraquïta.\n“Acanacaraquiwa kollana urunacajja uqhamat Tatituru yupaychasa kollana tantachasïwinac lurapjjañamataqui, uca urunacaw jumanacajj tantacht'asipjjaraquïta.\n“Kalltïri phajjsina tunca pusini uru sarakataru, jayp'thapirusti pascua fiesta lurapjjäta Tatitut amtasisa.\n“Uca pachpa phajjsina tunca pheskani uru sarakatarusti, jan levaduran t'ant'anaca mank'aña fiesta amtapjjaraquïta. Pakallko urunacaw jan levaduran t'ant'a mank'apjjäta.\nKallta urusti mä kollana tantachasïwi lurapjjäta. Uca urusti janipuni cuna casta irnakañanacsa lurapjjamti.\nPakallko urunacaw Tatiturojj ofrendanaca nact'ayasin loktapjjäta, pakallko uru purinjjepansti mä kollana tantachasïwi lurapjjäta. Janipuniw uca urojj cuna casta irnakañanacsa lurapjjätati.”\n“Israelitanacarusti aqham saraquim: Cunapachatejj jumanacajj cawquïri oraktejj churapcäma ucaru mantapjjäta ucanwa, trigo apthapipjjäta, ucapachasti nayrïri markjja sacerdoteruw churapjjäta.\nSamaraña uru pasatatsti khepürojja sacerdotejj Tatituruw mä suma k'apquiri ofrendäcaspasa uqhama churjjaraquini, uqhamat jumajj catokatäñamataqui.\nUca pachpa uru cunapachatejj uca trigo marka churapcäta uca urusti mä marani oveja churapjjaraquïta, uca ovejasti jan cuna camacht'ata k'oma ovejäñaparaquiwa, ucasti Tatitutaqui nact'ayasina loktatäñaparaquiwa.\nUqhamarusa pusi kilo chicatani suma jac'u apanipjjaraquïta, ucasti aceitempi chaputäñapawa, Tatitutaqui nact'ayasin loktatäjjaraquiniwa. Uqhamarusa mä litro vinompi apapjjaraquïta, ucasti Tatitutaqui wartataraquïniwa.\nJumanacan Tatitun ucaru ofrendanacama apañcamasti janiw t'ant'a mank'apjjätati, janiraquiw trigo jamp'itsa ni trigsa mank'apjjätati. Acasti jumanacataquejj wiñaya leyiwa awquinacamataqui, wawanacamataquiraqui; cawqhansa jacasipcam jumanacajja.\n“Cunürutejj jumanacajj uca trigo markanaca apapcäta Tatituru mä suma ofrendäcaspasa uqham loktañataqui, samaraña uru pasatata, khepürutjja pakallko semananaca pasayapjjäta.\nUcatsti samaraña uru phokhasjjepana, uca pakallko semanarusti mä urumpi yapjjatapjjäta, ucampiw pheska tunca urunacajj phokhasjjaraquini. Ucapachaw jumanacajj Tatituru machaka trigotjja mä ofrenda loktapjjäta,\nutanacamatsti pä suma t'ant'anaca apapjjaraquïta, uca t'ant'anacasti suma trigota levadurani luratäñapawa, sapa t'ant'asti niya pusi kilonjamaraquïniwa, ucasti nayrakata achunacata loktäwiraquïniwa, Tatitutaqui.\nUca t'ant'anacampi chicsti pakallko orko ovejanacwa apapjjaraquïta, ucanacasti mä marani kallunacäñapawa, uqhamaraqui c'umara jan cuna camacht'ata kallunacaraqui; mä orko vacampi, uqhamarac pä orko ovejanacampi, ucanacasti Tatitutaqui k'ala nact'ayasin loktataraquïniwa, uca naqhata ofrendasti Tatitutaqui suma k'apquiri ofrendaraquïniwa; cuntejj jumanacajj granonacatsa, uqhamarac vinotsa ofrenda loktapcäta ucanacatjja.\n“Jucha luratanacatsti mä cabrito sacrificiot loktapjjaraquïta, uqhamarac pä orko ovejanaca sumancthapiñataqui ofrendanaca loktapjjaraquïta, uca ovejanacasti mä marani ovejanacäñapawa.\nSacerdotew uca uywanacjja loktaraquini, Tatitun nayrakatapana jupataquejj mä suma k'apquiri ofrendäcaspasa uqhama, cuna t'ant'anactejj apanipcäta, uqhamarac pä ovejanactejj apanipcäta ucanacampi chicwa loktapjjäta. Ucanacasti Tatituru loktataraquïniwa, ucatsti sacerdotetaquëjjaraquiniwa.\n“Uca urusti jumanacajj mä suma kollana tantachasïwi lurapjjäta, janiraquiw uca urojj ni cuna casta irnakañsa lurapjjätati. Aca leyisti jumanacataquejj wiñayataquiwa, awquinacamataqui, uqhamarac wawanacamataquisa; cawqhansaya jacasipcam jumanacajja.\n“Cunapachatejj cosecha horasajj purinjjani ucapachasti yapumatjja jan trigjja jan mayani apthapisimti, janiraqui k'ala chhajjmthapisimti trigo puyanaca jalaktirinacjja. Ucanacajja pobrenacataqui, uqhamarac jaya marcat jutiri jakenacataquiw jilt'ayäta. Nayätwa jumanacana Tatitu Diosamajja.”\n“Israelitanacarojj aqham saraquim: Pakallko phajjsi sarakatarusti, jumanacajj samarañ uru uca phajjsi kalltanja lurapjjäta, ucatsti suma kollana tantachasïwi lurapjjaraquïta, amtasiñataqui, trompetanaca uca urojj phust'apjjaraquïta.\nUca urojj jumanacajj Tatituruw mä suma naqhata sacrificio loktapjjaraquïta, janiraquiw uca urojj ni cuna casta irnakañsa lurapjjätati.”\n“Uca pachpa pakallko phajjsi sarakatansti, tunca uru sarakatarojja, jumanacajj mä suma kollana tantachasïwi lurapjjäta, uca urusti ayuno lurapjjäta, uqhamarac Tatitutaquisti mä ofrenda nact'ayasina sacrificiot loktapjjaraquïta.\nUca urusti janipuni cuna casta irnakañanacsa lurapjjamti, uca urojj juchat pampachatäña urütap laycu, jumanacasti uca uruw Tatitu Diosamatjja juchat pampachatäña catokapjjäta.\nQhititejj uca uru jan ayuncani ucasti, qhitïscpasa, jakenac taypitjja apanucutäjjaniwa.\nUqhamarac qhititejj uca urojj cuna casta irnakañsa lurcani, qhitïscpasa, ucasti jiwayatäjjaniwa.\n“Janipun uca urojj cuna casta irnakañsa lurapjjamti. Aca leyejj jumanacataquejj wiñayataquïniwa, awquinacamataqui, uqhamarac wawanacamataquisa; cawqhansaya jumanacajj jacasipcam.\nJumanacataquisti uca urojj samaraña urüniwa, uqhamarac ayunaña ururaquïniwa, uca ursti kalltapjjaraquïtawa uca phajjsina llätunca uru sarakataru. Jayp'u chekatwa kalltapjjäta, ucatsti khepüruwa tucuyjjapjjaraquïta, pachpa jayp'u chekaruraqui.”\n“Israelitanacarusti aqham saraquim: Uca pachpa pakallko phajjsi sarakatarusti, uca phajjsina tunca pheskani urunaca sarakatarojja, pakallko urunacaw mä fiesta lurapjjäta, ucasti chhujllanacan fiestapa sataraquïniwa, Tatitut amtasiñataqui.\nUca fiestana kallta urupasti mä suma kollana tantachasïwi lurapjjaraquïta. Janiraqui uca urojj cuna casta irnakañsa lurapjjamti.\nUca pakallko urunacasti ofrendanacwa Tatituru loktasa naqhayapjjaraquïta, ucat quimsakallko ururusti mä suma kollana tantachasïwi lurapjjaraquïta, uqhamarac Tatitutaquisti mä loktäwi nact'ayapjjaraquïta. Uca urusti kollana tantachasïwi uruwa, janipuniw uca urojj ni cuna casta irnakañsa lurapjjätati.\n“Take uca urunacasti Tatitutaqui sataraquiwa, jumanacasti uca urunacanjja mä suma kollana tantachasïwinacwa lurapjjäta, uqhamarac uca urunacajj Tatituruw ofrendanac nact'ayasin loktapjjaraquïta, takpach naqhata ofrendanaca, granonacata ofrendanaca, uqhamarac sacrificionaca, vinota ofrendanaca; cunjämarutejj sapa uru waquiscani uqhamarjama.\nJumanacasti uca churäwinacjja, cuntejj Tatituru chuymanacamatjama loktapcäta ucanacat sipan yakhwa aca arsüwinacjja loktapjjätajja.\n“Uca pakallko phajjsi sarakatarusti, tunca pheskani uru purinipansti, cunapachatejj jumanacajj cosechanacama apthapisjjapjjäta ucapachasti jumanacajj mä fiesta lurapjjäta pakallko urunaca, Tatitutaquiw uca fiesta lurapjjaraquïta. Ucapachasti kallta uruw samarapjjäta, uqhamarac quimsakallko uru purinipansa samarapjjaraquïtawa.\nKallta urusti kokanacatjja cawquïri frutanacatejj sumäcani ucanacwa apakapjjäta, uqhamarac palmera ramanaca, ucjjarusti wali ch'ojjña kokanacatsa, saucenacatsa ramanaca apakapjjaraquïta, ucatsti pakallko urunacaraquiw Tatitun nayrakatapan cusisipjjäta, jupasti jumanacan Tatitu Diosamawa.\nSapa mararaquiwa, pakallko phajjsi sarakatarojja, pakallko urunaca fiesta lurapjjäta, uca fiestasti Tatitutaquiraquïniwa. Aca leyisti wiñayataquiraquiwa, awquinacataqui, uqhamaraqui wawanacataquisa.\nUca pakallko urunacasti take jumanaca, cawquïrinacatejj nacïwitpacha israelitanacäpjjta ucanacasti chhujllanacanwa jacapjjäta,\nuqhamata take wawanacamajj yatipjjañapataqui nayajj cunapachatejj israelitanacaru Egiptot apsuncta ucapachajj chhujllanacan jacayatajjäraqui. Nayätwa jumanacan Tatitu Diosamajja.”\nUqhamwa Moisesajj israelita jakenacarojj yatiyäna cuna urunacatejj fiestajj lurañäcäna ucanac toketjja, uca fiestanacasti Tatitutaqui satapuniraquïnwa.


ONU tayka tantachawina Secretario General jupana, indígena wawanakxata, arsutapa | Press centre | UNICEF\nPirwa markana aka anti qullu taypinakana, taqichaqana qhanawa, uka qulläna inka muru utanakana, uka qullu irana yapu jak’anakana, civilización ukataki indígena jupanakana wali jach’a yanapt’atanakapaxa uñstaski. Uka junt’u uraqi Amazonas ukansa ukhamaraki. Uka taqpacha ayllunakaxa waranqa maranakawa uka junt’u phuthuti uraqina sumäñana jakapxatayna, jichhurunakkamasa ukhamawa utjaskapxi. Ukatsa, Anti uraqinakaru purisa ujañaxa, kunja ch’amasa jaqina jakañaxa, uka uñjañawa. Akanxa –ukhamaraki aka uraqpachana yaqhachaqansa– akankiri jaqinakana, umasa, arusiwinakasa, k’umara jakaña ukhamaraki yatiwi sarnaqañanakasa, uka opresión colonial ukana walja maranakana q’ala tukjatawa. Jichhurunakkamasa ukhama aqhachatakïskiwa.\nUraqinakaxa jani walt’ayatakïskiwa, ukata indígena markanakasa jupanaka pachpa markanaka sartayañsa jark’aqatakïskiwa. Jupanakaxa usuntañanakana, t’aqhïña jani kunani sarnaqañana, ukhamaraki jisk’achjaña taypinakana sarnaqaskapxi. Yaqhipa markanakaxa yamasa markpacha jiwañana t’aqhisiskapxi.\nYamasa indígena jupanakana wawanakapatxa ancha llakiskayawa, jichhakamasa jisk’achjatakiskapxiwa, ukhamaraki yaqhachjatakïskapxiwa, pachpa markanakapansa ukhamaraki jach’a markanakansa. Aka uraqpachana jach’a markanakaxa akxa janiwa ukhamaki uñtkaspati. Janiwa kuna yatiñani jaqinakasa, aka jani walt’awi utjañxa, ukhamaki uñjkaspati.\nAñcha k’achakiwa sartatäski. Niyawa UNICEF ukaxa, uka ayllunakana, ukatsa ukhamaraki wawanakasa jani qullqitjama qillqayatasa, jani urasparu qullayata ukhamaraki jani yatichawisa jupanakataki utjkarakiti.\nAka yatxatawixa, wali kusa k’umara ukhamaraki manq’ata jani t’aqhisiña unxtayawi ukhamaraki jawsawipa suytha, wali kust’ata walja sartawita yatichaña utjañapataki, ukatsa indígena wawanakaru, askina sarnaqaña amtapa jikiñpatakiwa aka mä aru amtaytha.\nAka Pirwa markansa ukhamaraki uraqpachansa, indígena wawanakaxa jani walt’awinakapata mistuñataki, chiqpacha amuyt’awinakawa lurawayata. Ukatsa juk’ampi walja lurañasa utjaskakiwa.\nIndígena markanakaxa, wawanakataki askina utjañapa thaqhañanxa, taqini unxtayatäñapawa. Uka pachparaki kunasa ayllunakaparu walt’aykiriwa, ukhamaraki markanakaparusa uka unxtawi puriñapawa.\nAka amta sartayañataki indígena warminakasa mä aliqata amtatampi yanapt’asiskapxiwa. Ukatsa juk’ampi askina sartapxañapatakiwa yanapt’aña ukhamaraki juk’ampi luraskañapatakiwa chuymachaña.\nUkatakjamawa indígena markanakaxa anqäxa markanakana tantachawiparu, wali arsusipxañapa. Jupanakaxa Naciones Unidas uksanxa, uka Foro Permanente de Asuntos Indígenas, kunasa markpachana munatanakapaxa, ukanakxa arsusipxaspawa, ukanwa jupanaka irpirinakapaxa, yatxatirinakapaxa, taqpacha, Naciones Unidas uksataki, amtanaka ajlliña wakiyañsa yanapaskapxiwa.\nJichha maraxa, Foro Permanente ukaxa indígena wawanakaru mä suma jakaña utjañapataki laqaki sartasiña amtanaka amtawayi. Ukhamaraki Comité de Derechos de los Niños ukaxa, aka amtanaka, Estados ukanakana phuqhañapa uñjaña, indígena wawanakana Jaqïña Kamachipa sartayaña ukhamaraki phuqhasiñapa amtawayi.\nArunakapa ist’apxañäñi, ukhamaraki jupanakampi chika kunsa lurapxañäni. Akaxa janiwa uka pantjata sarnaqawiksa askichkaniti ukhamarakji uka jichha jani walt’awiksa chhaqtaykaniti, jani ukaxa taqiniruwa aski amuyuna qamayapxistani.\nPirwa markata Filipinas ukjakama, ukhamaraki Australia wasäranakata Círculo Artíco uka chhullunqhaya uraqinakkama, indígena markanakaxa uraqpachana walja yatichañanakaniwa. Jichhüru yanapt’asa mayiri wawanakaxa mä uruxa uraqpacha irpirinakäpxaniwa. Wakiskiri jaqïña kamachinakapasa sumana uñjatäpana.\nONU Jilïri Iripiri


Michelle Bachelet kullakax atipt’awayiw chhillawinakana ukampirus payir chhijllawir saraskakiniwa. · Global Voices Aymarata\nJaqukipäw uñt'ayata/apkatata 26 Lapaka phaxsi 2013 18:22 GMT\nCon 46.7% de la votación la ex-presidenta chilena, Michelle Bachelet, jupa kullakaw qanpachans aka chhijllawin mark irpir p’iqi nayraqatankawayi aka Chile jach’a markana. kunalaykutix, la ex-directora ejecutiva de ONU Mujeres jupanakax mayanpi chhijllawiruw sarapxani ukhamata khitis gankis ukamp yant’asisa Evelyn Matthei,khititix qhipaqtawayk 25% ukja chimpun jaquntataki.\n#SiVotastePorBachelet chiqpachans aka redes sociales jupanakax janiw kunjamakitix uk uñacht’ayapkiti. Mâ qawqhanikiw ch’ikhisilqunipktanti.\n#SiVotastePorBachelet twitter ukax janiw utjapachatamti.\nYatiñ muniristw qawqhanis apnaqaskapxi jumatix Bachelet jupa kullakaru chhijllawayta markax janiw redes sociales ukamp mayjt’ayatakaspati.\nLa etiqueta jumatix Bachelet jupa kullakaru chhijllawayta ukaxa akax wal chhijllaw urunx apanaqatanwa ukhamarakiw jichhurunakanx chhixllaw tukutatx apnaqasiski.\njumatix Bachelet jupa kullakaru chhijllawayta ukhaxa janiw phiñasitaki kunatix ch’axwawinak utjkaspa ukata.\njichhurunakanx warminakax wali ch’amachasiski. Pä irpir kullakanakaw atipt’asipxani, #Bachelet ukatxa #Matthei jupanakaw payir chhijllawir sarapxani ukhamat jilir irpiriñataki Chile markana.\nJallalla machaq jilir markajan irpiritaki … Mä suma warmi, jumampiskwa @ComandoMichelle !!!\nPayiri chhijllawiru sarañani apasiniwa tunka phisqan jallu qallta phaxsitxa saraqkipana aka pä waranqa tunka kimsani marata@VotoEvelyn2014 #EvelynUn7ParaChile #EvelynMatthei


¿Kuna arutsa liytʼäta? Afrikáans Albanés Alemán Amárico Armenio Aymara Becol Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Guaraní Hiligaynon Holandés Húngaro Ibo Ilocano Indonesio Inglés Italiano Japonés Kazajo Kikuyu Kiniaruanda Kirguís Kwangalí Lingala Lituano Luo Malgache Ngäbere (o guaymí) Noruego Papiamento (Aruba) Persa Polaco Portugués de Brasil Quechua boliviano Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tahitiano Tai Telugu Tigriña Tsonga Tsuana Turco Twi Ucraniano Uruund Vietnamita Wayuunaiki Xhosa Yoruba Zulú Árabe\nKhititï jaqenakan chuymapat jan wali amtanak chhaqtaykaspa uka apnaqerikiw Oraqpachan sumankañ utjayaspa\nUk sum amuyañatakejj Bibliajj pä toqet qhanañchistu. Mayajj akäspawa, niyakejjay jaqenakajj walja askinak jikjjatawayapjjchejja, janiw jupanak pachpa apnaqasiñatak luratäpkiti. Ukatjja, ‘taqe aka Oraqpachas Supayan munañapankarakiwa’, ukatwa jaqenakajj sumankañ jan jikjjatawayapkiti. (Jeremías 10:23 ukat 1 Juan 5:19 liytʼäta.)\nUkat jaqenakajj jupatakik kuns muniri ukat jupanakan askipak thaqheri ukhamäpjjewa, ukanakaw Oraqpachan sumankañ jan utjañapatakejj jarkʼaraki. Ukhamajj Oraqpachan sumankañ utjañapatakejj Oraqpachan mä apnaqäwikiw utjañapa, ukarakiw jaqenakarojj khuyaptʼayasirïñataki ukat kunatï askïki ukar munasipjjañapataki yatichañapa. (Isaías 32:17; 48:18, 22 liytʼäta.)\n¿Khitis aka Oraqen sumankañ utjayani?\n‘Taqe Oraqpachankir gobiernonak lantejj mä apnaqäwikwa uttʼayä, ukat ukarakiw taqe jaqenakarojj apnaqani’ sasaw taqe chʼamani Diosajj arsuwayäna (Daniel 2:44). Ukat uka apnaqäwjja Jesusarakiw apnaqani, jupat Bibliajj akham siwa: “Sumankañan Jilïripa” sasa. Cheqas jupaw jan walinak tukjani, ukat sumankañan sarnaqapjjañapatakiw jaqenakar yaticharakini. (Isaías 9:6, 7; 11:4, 9 liytʼäta.)\nJichhürunakanjja, walja millón millón jaqenakaw Jesucristona ukat Biblian yanaptʼapampejj sumankañan jakasipjjañapataki jaqenakar yatichasipki. Ukhamajj niyaw Oraqpachan sumankañajj utj-jjani. (Isaías 2:3, 4; 54:13 liytʼäta.)


Bolivianx jisk'a markanakan jaqutaw suyatäski\nMovimiento Al Socialismox (MAS) chhijlläw atipt’awiyiwa, ukhamarus Evo Morales Jilïr Irpirix janiraw aka chhijlläwinx mayamp irptañapatak ajllit uñstkiti, ukatw jisk’a markanakan jaqut suyasipki.\n“Nayrïr yatiyäwinakax utjiwa, ukx amuyapxtwa, jisk’a markanakan jaqut suyasipktha. 2002 maranx, nayrïr kuti chhijlläwinkkayät ukjax, walja departamentonw atipatjam uñstapxayäta, ukw amttha. Willka kuti phaxsinx, khunünwa. Jisk’a markanakat jaqut puriyanipxäna, P’utuxsinx nayrankapxayätwa, Uru Urunx nayrankapxayätwa” sasaw tata Moralesax wasärmax arsuwiyi.\nUkatw taqit qhipa purir jaqüwix suyaña, ukampiw jakäwx mayjt’ayaskakiñäni sawiyiwa.\nKhithiti 50% jaqüwit jilan uñstki jupaw Bolivian Chhijllañ Kamachiparjamax Jilïr Irpirïspa jan ukax 40% ukjat jilani, payïr chiqankirirux 10% ukjat atipirïspawa.\nSistema de Transmisión Rápida y Segura de Actas del Tribunal Supremo Electoral (TSE) ukaw jakhthapiñatak utji. Ukanx Movimiento al Socialismow (MAS) 45,71% jaqutani, Comunidad Ciudadanax (CC) 37,84% ukjanirakiwa.\nMAS ukankirinakax ukatw kusisisipki. Tata Moralesamp tata Carlos Romerompix akampix pusi kutiw chhijlläwix atipawiyata sasaw sawiyapxi.\nUkhamarus , neoliberal amtaninakax walpinw uksan aksan arsuwiyapxi, jupanakax mayamp jaquñaw munasini sasaw Bolivia markachirinakar sasipki.\nOscar Ortiz, Bolivia Dice No chhijllayasirix Santa Cruzanw tata Mesamp atipjayasiwiyi, uka amuyx Estados Unidow ch’amachawiyi, ukhamw tata Moralesax qhanancht’awiyi. Irpirinakar k’umirinakax markachirinakan p’iqichiripjamaw arsusipki.\nChhijlläwit nayraqat yatiyapki ukx amuyasipktwa, ukhamarus jisk’a markanakat purinkani ukampiw atipatäni, ukham amuyasipkaraktha sasaw tata Moralesax arkirinakapar Phichhantat Utan arxayawiyi.\nBolivianx kunayman kast uraqiw utji, yaqhip chiqatx jaqüwinak puriyañax ch’amawa.\nBolivia markachirinakax chhijlläwit jichhür aruskipasipki. MAS ukankirinakarux qullqichäw jiltayirinakjam uñt’apxi, jupanak irptasipkakispa ukax ukhamakïskaspawa sasaw sasipki.\nMayni chhijllayasirirux neoliberal amuyunjam uñt’apxaraki, Argentinanjam Chilenjam Ecuadoranjam jan walinak luraspa sasipkiwa./RAR


Yuspagaratäpan Diosajja. Jupasti atipañarupuniw irpistu Cristomp chica, jiwas tokeraquiw arunacapsa yatiyi mä suma k'apquir kolläcaspas uqham take chekar puriyasina. Jiwasajj mä suma incienso k'apjamätanwa, cuntejj Cristojj Diosar loktqui ucana. Ucasti take tokeruw purt'i, khespiyatanac taypiru uqhamarac jan khespiyatanac taypirusa.\nUcampis nayajja, yuspagarañ arumpiwa jumar sacrificionac loktämajja; cuntejj nayajj arscta ucsti phokharaquïmawa. ¡Jumaquiw khespiyasirïtajja!” sasa.\n Diosan sumancañapay chuymanacamanjja jumanacarojj apnakpan, Diosasti uca amtäwimpiraquiw jawsapjjtam mä cuerpo tucupjjañamataqui. Ucatsti yuspagarapjjaraquim. Tatitun arunacapajj chuymanacamarojj phokhantpan, jumanaccamaraqui yaticht'asipjjam, waytt'asipjjaraquim take amuyt'a chuymampi, Tatitur k'ochuñäqui ucanacsa k'ochupjjaraquim, Diosar yuspagarasa. Cuntejj lurapjjäta, uqhamarac arsupjjäta ucanacjja Tatitun sutiparu lurapjjam, Dios Awquir yuspagarasa Jesucristo toke.\nPuncunacapar jac'achasipjjam, kollan utapar mantapjjam, yuspagar churapjjam, sutip jach'añchapjjaraquim.\n“Tatitur yuspagarapjjam, jupasti sumawa, munasiñapasa wiñayataquiwa.\nUqham Diosan ch'amanïtapa uñt'apcchisa, jakenacajj janiw Diosarjam yupaychapquiti ni yuspagarapcaraquisa, jan ucasti juc'amp jan cunatac ina lup'ïwinacar chhaktatäpjjewa, jan walinac amtir chuymapasti ch'amact'ataraquiwa.\n¡Yuspagaratäpan Diosajja! ¡Jiwasarojj mä jach'a churäwi churistojja, ucasti jan amuyt'cayawa!\nJan mä p'enka arunacjja parlapjjamti, ni lokhe arunacsa, ni ina ch'usa sawcasiñ arunacsa. Aca casta arunacajj janiw waquisquit arsuñajja, jan ucasti, Diosaruw yuspagarañasajja.\n“Cunapachatejj Tatituru mä ofrenda yuspagarasa churäta ucapachasti, wali sumpuni loktam, uqhamata uca ofrenda loktäwejja suma catokatäñapataqui.\nTakpach chuymajjampiw Tatitur jach'añchä, janiw qhuyapayasiñapat armascäti.\nDaniel chachasti, uca arsüwi uqham luratätap yatïn ucapachasti, utaparuw saräna, uta ventananacapa jist'arasïna, uca ventananacasti Jerusalén marca toker uñtanitänwa, quillt'asisinwa Diosat mayisïna, uqhamaraqui yupaycharaquïna. Ucsti Daniel chachajj quimsa cutiw ucjja urunjja luräna, cunjämatejj luriricän uqhamarjama.\nDios Awquirojj take cunatsa yuspagarapjjapunim, Tatit Jesucristosan sutiparu.\nTatay, takpach chuymajjampiw yuspagarsma muspharcañ luratanacamat yatiyasa.\naqham sasa: “Yuspagarapjjsmawa, Tata, jumajj jach'a ch'amani Diosätawa, utjascapunïyätawa, utjascactawa, jichhas utjascaquipunïtawa. Jichhajj jach'a ch'amamwa uñacht'aytajja, aca orake apnakañsti kalltaractawa.\n¡Tatitojj jach'añchatäpan! Tatitur yuspagarapjjam, munasiñanïtap laycu, qhuyapayasiñapajj wiñayawa.\nUcampis cawquïr marctejj Diosajj churquistu ucajj janiw onjjtcaspati. Ucat jichhajj yuspagarañäni, take amuyusampi yupaychañäni uqhamarac take ajjsart'añampi, ucaw Diosarojj cusisiyi.\n Tatitur yuspagarapjjam, munasiñanïtap laycu, qhuyapayasiñapajj wiñayawa. Tatitun khespiyatanacajj arsupjjpan, timasirin amparapat antutayatanaca,\njupaw timanacajjan k'apisiñapat khespiyitu, nayar kallcatir jakenacat antutayitu. ¡Tatay, jumaw khoru jakenacat khespiyistajja!\n Nayrakatajj ewjjt'apjjsmawa Diosat mayipjjam, oración lurapjjam, Diosarus yuspagarapjjam take jaketa. Diosat mayiñasaraquiw marca apnakerinacataquisa, uqhamarac take autoridadanacataquisa, uqhamat samarañana jan llaquini jacasiñasataqui, Diosar catuyata, uqhamarac takerus suman uñjasaraqui.\nUcatwa kaljja nuqhokapjjäna. Jesusasti alajjpacha uñtasinwa arsu: —Awquiy, yuspagarsmawa nayar ist'atamata.\n Tatitur yuspagarapjjam, jupajj munasiñaniwa, qhuyapayasiñapajj wiñayawa. Israel marcajj sispan: “Tatitun qhuyapayasiñapajj wiñayawa.” Aarón sacerdoten wawanacapajj sapjjpan: “Tatitun qhuyapayasiñapajj wiñayawa.” Tatitur iyawsirinacajj sapjjpan: “Tatitun qhuyapayasiñapajj wiñayawa.” Llaquisiñajjan Tatitur art'asta, jupasti ist'ituwa, khespiyaraquituwa. Tatitojj nayampïsquiwa: janiw ajjsarayascäti; ¿camächaraquitan jakesti? Tatitojj nayampïsquiwa, jupaw yanapasquitu, nayar uñisirinacan aynacht'añap uñjä. Jaker alcatañat sipanjja, Tatitur alcatañaw juc'amp sumajja. Jilïr jakenacar alcatañat sipanjja, Tatitur alcatañaw juc'amp sumajja. Take marcanacaw muyuntapjjetäna, ucanacarusti Tatitun ch'amapampiw atipjta. Take toket muyuntapjjetäna, Tatitun ch'amapampisti atipjtwa; tamurayanacar uñtataw muyuntapjjetäna, jupanacasti ch'aphinac taypin naqhir ninjamaw tucusipjjäna. Tatitun sutiparuw jupanacarojj atipjta. Wali ch'amampiw tincuñajjatac nuct'apjjetäna, Tatitusti yanapt'iriw jutitu. Tatituruw nayajj jach'añchta, jupaw ch'am churirejjajja. ¡Jupaw khespiyirejjajja! Ist'apjjam: asqui jakenacan utanacapanjja, atipjäwi k'ochunacaw jayllisi: ¡Tatitun ch'aman amparapaw atipjayi! Tatitun amparapajj jan atipjcayawa, ¡Tatitun ch'aman amparapaw atipjayi! Janiw jiwcäti, Tatitun luratanacap yatiyañataquejj jacascaquïwa. Tatitojj t'akhesiyituwa, mutuyaraquituwa, ucampis janiw jiwañar catjjaruyquituti.\nDios Tatay, ucat ajayojjajj jan amuct'as jach'añchañ k'ochunac k'ochuni, jumarusti wiñayaw yuspagaräma.\nyuspagarañ chuymamp nayrakatapar mantapjjañäni, phust'añanacamp chic jupar jallallapjjañäni.\nUqhamataracwa jumanacarojj take kamir cancañas utjapjjätamjja, mayninacarojj cusisiñampi yanapt'apjjañamataqui. Cuna ofrendtï nanacar jilatanacatac apayapquista ucatjja, jilatanacajj Diosaruw yuspagarapjjaraquinejja.\nTatitur yuspagarapjjam, sutip aytapjjam, muspharcañ luratanacapat marcanacar yatiyapjjam;


Kunjamanakatsa yatiyasiñapäna: Kunanakatï utjki ukanakampiw yatiyasi | Diosan Reinopa\nKunjamanakatsa yatiyasiñapäna: Kunanakatï utjki ukanakampiw yatiyasi\nKunanakatï utjki ukanakampiw Diosan servirinakapajj jukʼamp jaqenakar Reinot yatiyapjje\n1, 2. 1) ¿Kunsa walja jaqenakamp istʼayasiñatakejj Jesusajj luräna? 2) ¿Kunjamsa Jesusan arkirinakapajj jupat yateqasipjjäna, ukat kunatsa?\nJESUSAJJ walja jaqenak nayraqatanwa qota lakan yatichaskäna. Ukampis mä boter sarjjatasaw qota lakat mä qawqha metronak jitheqtäna, ¿kunatsa ukham jitheqtpachäna? Kunapachatï maynejj uma patjjanki ukhajja, jukʼamp jachʼatwa arupajj istʼasi, ukhamajj sumwa mayninakajj istʼapjjaspa, uk yatisaw Jesusajj ukham luräna (Marcos 4:1, 2 liytʼañataki).\n2 Khä 1914 mara nayrasa ukat qhepatsa, Criston taqe chuyma arkirinakapajj jupat yateqasisaw jukʼamp jaqenakar yatiyañatak kunayman toqet chʼamachasipjjäna. Cheqansa, Diosan servirinakapajj kuntï Reyejj siski ukwa lurapjje. Ukatwa kuna mayjtʼäwinakatï aka pachan utjki ukarjama ukat jichhak uñstki uka aparatonakamp yatiyañatak chʼamachasipjje, ukhamat janïr akapachajj tukuskipan jukʼamp jaqenakar Diosan Reinopat yatiyañataki (Mat. 24:14). Kunanakas jilat kullakanakaru taqe cheqankir jaqenakar yatiyañatak yanaptʼawayi ukwa aka yatichäwin yatjjataskañäni. Uk yatjjatkasajja, kunjamsa uka cristianonakat yateqassna uk amuytʼasiñaw wakisispa.\nWaljaniw suma yatiyäwinak istʼapjje\n3. Russell jilatan arstʼäwinakapajj periodiconakan qellqasitap uñjasajja, ¿kunjamsa cheqa yatichäwinak jan yatiyasiñap munapkäna ukanakajj jikjjatasipjjpachäna?\n3 Periodiconaka. Russell jilatampi ukat yanapirinakapampejja, 1879 maratwa Yatiyañataki sat revista apsuñ qalltapjjäna, uka revista toqew jupanakajj Diosan Reinopat walja jaqenakar yatiyapjjäna. Ukampis amuyatajja, 1914 maratak mä qawqha maranak faltkipanwa Cristojj jukʼamp jaqenakar suma yatiyäwinak yatiyasiñapatakejj pʼeqtʼjjäna. 1903 maranwa Eaton chachajj Biblian yatichäwinakapat parltʼañatak Russell jilatar invittʼäna. Eaton chachajj teología toqet suma yatjjattʼatänwa ukat Pensilvania (Estados Unidos) markan protestante sat mä religionan sutipjjaruw parlarakïna. Jupajj akham sasaw Russell jilatar mä carta qellqäna: “Kuntï jiwasajj amuyktan uk jaqenakajj wal istʼañ munapjjaspa. Uka toqenakat janiw jumasa ni nayas mä kikpak amuyktanti” sasa. Russell jilatasa ukat yanapirinakapasa, ‘jaqenakajj uk wal istʼañ munapjjaspa’ sasaw amuyapjjarakïna, ukatwa kuntï Eaton chachamp parlapjjañapäkäna uk qellqasiñapatak wali uñtʼat mä periodicor mayipjjäna. Waljaniw uka qellqatanak liytʼapjjäna ukat Russell jilatajj chuymar purtʼkirwa Biblian cheqa yatichäwinakap qhanañcharakïna, ukatwa arstʼäwinakap sapa semana qellqañatak uka periodicojj Russell jilatar mayïna. ¡Cheqa yatichäwinak jan yatiyasiñap munapkäna uka jaqenakan amtapajj janiw phoqaskänti!\n1914 maranjja, 2.000 periodiconakaw Russell jilatan arstʼäwinakap qellqapjjäna\n4, 5. 1) ¿Kunjam chuymanïtapsa Russell jilatajj uñachtʼayäna? 2) Jehová Diosan markap sarayañataki uttʼayatäpki uka jilatanakajja, ¿kunjamsa Russell jilatat yateqasipjjaspa?\n4 Mä qawqha tiempotjja, yaqha periodiconakaw Russell jilatan arstʼäwinakap qellqañ munapjjarakïna. ‘11 periodiconakaw uka arstʼäwinak qellqapjje’ sasaw Yatiyañataki revistajj 1908 maran yatiyäna. Ukampis qellqatanak lurañ yatipkäna uka jilatanakaw Russell jilatarojj akham sapjjäna: ‘Pittsburgh (Pensilvania) sat markan utjki uka oficinanak yaqha markar jittayam’ sasa. Ukhamatwa yaqha periodiconakajj Biblian cheqa yatichäwinakap qellqapjjasapäna. Uka toqeta ukat yaqha toqenakat sumpach amuytʼasaw Russell jilatajja, 1909 maran Brooklyn (Nueva York) markar oficinanak jittayjjäna. ¿Kunas paspachäna? Mä qawqha phajjsitjja, niya 400 periodiconakaw Russell jilatan arstʼäwinakap qellqapjjäna. Diosan Reinopajj 1914 maran uttʼaskäna ukhajja, Russell jilatan arstʼäwinakapasa ukat Biblian yaqha yatichäwinakapasa, 2.000 periodiconakanwa pusi arunakan qellqasjjäna.\n5 ¿Kunsa ukajj yatichistu? Jehová Diosan markap sarayañataki uttʼayatäpki uka jilatanakajja, Russell jilatjamarakiw altʼat chuymanïpjjañapa ukat kun amtañatakis kuntï mayninakajj sapki uks istʼapjjañaparakiwa (Proverbios 15:22 liytʼañataki).\n6. Periodiconakan mistkäna uka cheqa yatichäwinakajj kunjamsa jaqenakar yanaptʼawayi uk qhanañchtʼam.\n6 Periodiconakan Reino toqet qellqaskäna uka cheqa yatichäwinakajja, walja jaqenakaruw sum jakasipjjañapatak yanaptʼawayi (Heb. 4:12). Ora Hetzel sat kullakat amuytʼañäni, jupajj 1917 maranwa bautisasïna ukat yaqha jilat kullakanakjamaw periódico toqejj cheqa yatichäwinak yateqäna. Jupajj akham sänwa: “Casarasitajat mä qawqha tiempotjja, mamajar visittʼiriw sarta, jupajj Rochester (Minnesota) sat markanwa jakasïna. Mamajan utapar purta ukhajja, jupajj Russell jilatan arstʼäwipwa periodicot khuchsuskatayna. Uka arstʼäwinak liytʼasajj kunsa yateqäna ukwa mamajajj awisitäna”. Ukhamatwa Ora sat kullakajj cheqa yatichäwinak yateqäna ukat 60 maranakaw Diosan Reinopat taqe chuym yatiyawayi.\n7. ¿Kunatsa periodiconakamp yatiyasiskakiniti janicha uk amuytʼapjjäna?\n7 Khä 1916 maranjja, yatiyasiñapataki pʼeqtʼapkäna uka jilatanakajj periodiconakamp yatiyasiskakiniti janicha ukwa amuytʼapjjäna. ¿Kunatsa? Nayrïr Jachʼa Chʼajjwäwi utjatap laykojja, kunanakatï periódico lurañatak wakiskäna uk jikjjatañajj wali chʼamänwa. Uka maranjja, Gran Bretaña markan Russell jilatan arstʼäwinakap periodiconakar apayapkäna uka jilatanakajj akham sapjjänwa: “Russell jilatan arstʼäwinakapjja, 30 periodiconakakiw qellqjjapjje. Papelanak alañajj wali jiläjjatap laykojj janjamakiw ni uka periodiconakas qellqañ munjjapjjaniti” sasa. Ukat octubre 31, 1916 maranwa Russell jilatajj jiwjjarakïna. Ukatwa Yatiyañataki diciembre 15, 1916 maran mistkäna uka revistajj akham säna: “Niyakejjay Russell jilatajj jiwatäjjchejja, janiw arstʼäwinakapajj periodiconakan qellqasjjaniti” sasa. Suma yatiyäwinakajj janiw periódico toqejj yatiyasjjänti, ukampis “Foto-Drama de la Creación” sat película toqew jilat kullakanakajj yatiyañ qalltapjjäna.\n8. “Foto-Drama de la Creación” sat película apsuñatakejja, ¿kunsa jilat kullakanakajj lurapjjäna?\n8 Peliculanaka. Russell jilatasa ukat yanapirinakapasa, niya kimsa maratwa “Foto-Drama de la Creación” sat película lurañ tukuyapjjäna, ukajj 1914 maranwa uñachtʼayasïna (Pro. 21:5). Uka peliculajj “Drama” satarakïnwa. ¿Kunjam lurtʼatäpachänsa? Peliculanaka, vidrior pintat color dibujonaka, grabat musicanaka ukat arstʼäwinakwa mayaruk apthaptʼasïna. Biblian utjki uka sarnaqäwinak mä videökaspas ukham wakichañatakejja, walja jilat kullakanakaw yanaptʼapjjäna, animalanakas utjarakïnwa. 1913 maranwa mä yatiyäwejj uka toqet mistüna, ukajj akham sänwa: “Noé chachan sarnaqäwip grabañatakejja, mä jachʼa zoologicojj utjki ukatwa niya taqpach animalanak apanipjjayäta” sasa. Ukatsti, Filadelfia, Londres, Nueva York ukat París markanakata khitinakatï wali sum pintañ yatipkäna ukanakaw walja dibujonak pintapjjäna.\n9. ¿Kunatsa “Foto-Drama” sat película lurañatakejj tiempo apstʼasipjjäna ukat qollqe irsupjjarakïna?\n9 ¿Kunatsa “Foto-Drama” lurañatakejj tiempo apstʼasipjjpachäna ukat walja qollqe irsupjjarakpachäna? Kuntï jilat kullakanakajj 1913 maran mä jachʼa tantachäwin amtapkäna ukajj akham sänwa: “Kunapachatï periodiconakan dibujonaka ukat fotonak utjki ukhajja, jukʼampiw jaqenakajj uka periodiconak liyiñ munapjje. Ukat taqeniw peliculanak uñtañ munapjjaraki. Jiwasajj Bibliat suma yatichirinakjama ukat yatiyirinakjamajja, ‘peliculanak toqe ukat fotonak toqe yatichañajj askïspawa’ sasaw amuyaraktanjja. Ukanakaw jilat kullakanakarojj jaqenakar sum yatichapjjañapatak yanaptʼani” sasa.\nAlaya: “Foto-Drama” sat película uñachtʼayañatak uta; aynacha: “Foto-Drama” sat película uñachtʼayañatak vidrior pintat dibujonaka\n10. ‘“Foto-Drama” sat película waljaniw uñtapjjäna’ sasajja, ¿kunatsa sissna?\n10 “Foto-Drama” peliculajj utjkäna ukjja, 80 markanakanwa 1914 maran sapür uñtapjjäna. Estados Unidos ukat Canadá markanakanjja, niya 8 millón jaqenakaw uñtapjjäna. Uka pachpa maranwa Alemania, Australia, Dinamarca, Finlandia, Gran Bretaña, Noruega, Nueva Zelanda, Suecia ukat Suiza markanakan uñtapjjarakïna. Ukatjja, jan peliculanakani mä dramaw apsusirakïna, ukajj “Drama Eureka” satänwa. Uka drama yaqha cheqanakar apañajj janiw chʼamäkänti, ukatwa jiskʼa markanakar apasajj uka drama uñachtʼayapjjerïna. 1916 maratakejja, “Drama Eureka” ukat “Foto-Drama” peliculajj alemán, armenio, danonoruego, español, francés, griego, italiano, polaco ukat sueco arunakanwa utj-jjäna.\n“Foto-Drama” sat peliculajj uñachtʼayaskäna uka cheqanakarojja, walja jaqenakaw 1914 maran sarapjjäna\n11, 12. ¿Kunjamsa “Foto-Drama” peliculajj mä waynan chuymapar purtʼäna, ukat kunsa jupat yateqassna?\n11 “Foto-Drama” peliculajj francés arut uñachtʼayaskäna ukhajja, Charles Rohner sat waynajj 18 maranïnwa. Jupajj akham siwa: “Nayajj Colmar (Alsacia, Francia) markanwa jakasiyäta, ukanwa uka película uñtayapjjetu. Uka peliculajj Biblian cheqa yatichäwinakapwa sum amuytʼayäna, ukajj qalltatpachaw chuymajar purtʼitäna” sasa.\n12 Charles waynajj 1922 maranwa bautisasïna ukat sapürunjamaw Diosatak irnaqtʼañ qalltäna. ¿Kunanaksa nayraqat lurpachäna? Francés aru parlir jaqenakar “Foto-Drama” sat peliculajj uñachtʼayaskäna ukan yanaptʼañapatakiw jawstʼapjjäna. Kunanaksa luräna uk jupapachpaw akham sasin qhanañchtʼistu: “Nayarojj akanak lurañaw waktʼitäna: violín sat instrumento tukaña, qollqe uñjaña ukat Bibliat apstʼat qellqatanak churaña. ‘Peliculajj janïr qalltkani ukhaw amuktʼapjjañapatak jaqenakar mayïta’ sasaw sapjjarakitäna. Película uñtkasajj mä rat samartʼañaw utjkäna, ukhaw Bibliat apstʼat qellqatanak jaqenakar churapjjarakirïta, ukatakejj mä jilata jan ukajj mä kullakaw kawkhantï jaqenakajj qontʼatäpkäna uka cheqar sarirïna. Qellqatanak amparar apasaw sapa maynir uñachtʼayapjjerïta. Punkunjja, Bibliat apstʼat kunayman qellqatanakaw mä mesjjan utjarakïna”. 1925 maranjja, Brooklyn, Nueva York markan utjki uka Betel utan serviñapatakiw Charles jilatarojj invittʼapjjäna. Ukanjja, WBBR sat radion utjkäna uka orquesta sarayañapatakiw jupar mayipjjäna. Uka radiojj ukhakiw istʼatäñ qalltaskäna. ¿Jiwasajj Charles jilatjamarakïtanti? Diosan Reinopat jukʼamp yatiyasiñapatakejja, ¿kuna luräwi katoqañatakis jankʼakïtanti? (Isaías 6:8 liytʼañataki.)\n13, 14. ¿Kunjamsa radio toqejj suma yatiyäwinakajj yatiyasïna? (“ WBBR radion wakichäwinakapa” ukat “ Jan armkañ jachʼa tantachäwi” siski uka recuadronak uñjjattʼäta.)\n13 Radio. 1920 maranjja, “Foto-Drama” sat peliculajj janiw nayrjam añch uñtasjjänti. Ukampis radio toqew Diosan Reinopat suma yatiyäwinakajj yatiyasjjäna. Abril 16, 1922 maranwa Rutherford sat jilatan arstʼäwipajj radiot istʼasïna, uka radiojj Filadelfia (Pensilvania) sat markanwa jikjjatasïna, Metropolitan Opera House satänwa. Niya 50.000 jaqenakaw “Jichhürunakan jakapki ukanakatjja millón millón jaqenakaw jan jiwapkaniti” siski uka arstʼäwi radiot istʼapjjäna. 1923 maranjja, mä jachʼa tantachäwin arstʼäwinakapaw radiot istʼasirakïna. Diosan markap sarayapkäna uka jilatanakajj akhamwa amuyapjjäna: ‘Yaqha radionakamp irnaqañajj walikïskiwa, ukampis jiwasan mä radio utjistaspa ukhajja, jukʼamp askïspawa’ sasa. Ukhamajj febrero 24, 1924 maranwa WBBR sat radiot jilatanakajj yatiyañ qalltapjjäna. Uka radiojj Staten Island (Nueva York) sat markanwa jikjjatasïna.\n“Jichhürunakan jakapki ukanakatjja millón millón jaqenakaw jan jiwapkaniti” sat arstʼäwjja, niya 50.000 jaqenakaw 1922 maran radiot istʼapjjäna\n14 ¿Kuna amtampis WBBR sat radio uttʼayapjjäna? Yatiyañataki diciembre 1, 1924 maran mistkäna uka revistajj akham sänwa: “Radio toqew cheqa yatichäwinak jukʼamp sum yatiyasispa ukat janirakiw walja qollqejj munaskiti” sasa. Ukat akham saskakïnwa: “Suma yatiyäwinak yatiyasiñapatak jukʼamp radionak utjañap wakischi ukhajja, Tatituw ukanak utjañapatak yanaptʼaskani” sasa (Sal. 127:1). 1926 maratakejja, Jehová Diosan servirinakapajj 6 radionak toqew Diosan arunakap yatiyapjjäna. Pä radiojj Estados Unidos markanwa jikjjatasïna (WBBR radiojj Nueva York markana ukat WORD sat radiojj Chicago marka jakʼana). Mayni pusi radionakasti, Canadá markanwa jikjjatasirakïna (Alberta, Columbia Británica, Ontario ukat Saskatchewan cheqanakana).\nWBBR RADION WAKICHÄWINAKAPA\nWBBR radion utjkäna uka wakichäwipanjja, Bibliat apstʼat arstʼäwinaka ukat musicanakaw utjäna. Ukat yaqha markanakan kuna yatiyäwinakas utjäna ukanak sum ajllisaw “Yaqha markanakat yatiyäwinaka” siski uka wakichäwin yatiyasïna. Yaqha wakichäwinakajj akanakänwa: “Diosar yupaychir wayn tawaqonakan arstʼapjjatapa” ukat “Bibliat utan yatjjatañataki”. Uka wakichäwinjja, kunjamsa familianakajj yatjjatapjjañapa ukaw uñachtʼayasïna. Ukat Bibliat apstʼat dramanakaw utjarakïna. Ukatsti, Jehová Diosan servirinakaparojj kunjamsa ina chʼusat juchañchasïna ukanakaw mä dramäkaspas ukham lurasirakïna. Uka tiemponjja, tatakuranakaw Diosan servirinakapar arknaqasiñapatak pʼeqtʼapjjäna, yaqhep juezanakasa, yaqhachasiri ukhamäpjjänwa, taqe ukanakaw uka dramanakan istʼasïna.\n15, 16. 1) Canadá markankir tatakuranakajj radio toqe sum yatiyasiskatap uñjasajja, ¿kunsa lurapjjäna? 2) ¿Kunjamsa radiot istʼaskäna uka arstʼäwinakajj utat uta yatiyasiñapatak yanaptʼäna?\n15 Kunjamsa Biblian cheqa yatichäwinakapajj jukʼamp yatiyasïna ukwa tatakuranakajj uñjapjjäna. Saskatchewan markan utjkäna uka radion irnaqtʼir Albert Hoffman sat jilatajj akham sänwa: “Sapürutjamaw jukʼamp jaqenakajj Bibliat Yatjjatirinakar istʼapjjäna. 1928 marakamaw Diosan arunakap radio toqejj sum yatiyasiwayi. Ukampis uka maranwa Canadá markan utjkäna uka radionakan jistʼantatäñapatak tatakuranakajj marka apnaqerinakar amtayapjjäna”.\n16 Canadá markan utjkäna uka pusi radionakajj jistʼantasjjänwa, ukampis yaqha radionak toqew arstʼäwinakajj yatiyasiskakïna (Mat. 10:23). Biblian cheqa yatichäwinakap kuna radionakatsa istʼapjjaspa uk jaqenakar yatiyañatakejja, Yatiyañataki ukat ¡Despertad! revistanakanwa mä listajj mistüna. Ukhamatwa jilat kullakanakajj utat uta yatiyir sarkasajj uka radionakat arstʼäwinak istʼapjjañapatakejj jaqenakar invittʼapjjasapäna. Ukham lurasajja, ¿kunas jikjjatasïna? Enero 1931 maran mistkäna Boletín sat qellqatajj akham sänwa: “Utat uta jukʼamp yatiyasiñapatakiw radiojj jilat kullakanakar yanaptʼawayi. ‘Walja jaqenakaw radion wakichäwinakap istʼapjje’ sasaw yatiyapjjetu ukat niyakejjay Rutherford jilatan arstʼäwinakap istʼjjapjjchejja, jaqenakajj jankʼakiw libronak katoqasipjje” sasa. “Tatitun servirinakapajja, utat uta ukat radio toqew Diosan arunakap wal yatiyasipki” sasaw uka qellqatajj qhanañcharakïna.\nJAN ARMKAÑ JACHʼA TANTACHÄWI\nColumbus (Ohio, Estados Unidos) sat markanjja, julio phajjsin 24 uruta 30 urukamaw 1931 maran mä jachʼa tantachäwejj apasïna. Uka jachʼa tantachäwin yaqhep arstʼäwinakapajja, Australia, Canadá, Estados Unidos ukat Europa uksa toqenakanwa 450 radionakat istʼasïna. Janipuniw uka nayrajj ukham walja radionakan mä kikpa wakichäwejj istʼasirïkänti. Uka tantachäwinwa Jehová Diosan Qhanañchirinakapa sat suti katoqawaytanjja.\n17, 18. ¿Kunjamsa radiojj jaya cheqanakan yatiyasiñapatak yanaptʼaskakïna?\n17 Khä 1930 maranakanjja, walja jaqenakaw radionak toqe yatiyasiñap jan munapkänti. Ukatwa 1937 mara tukuyarojja, Jehová Diosan servirinakapajj radio toqe yatiyañat sipansa, utat uta yatiyañatak jukʼamp chʼamachasipjjäna. * Ukampis jan puriñjamäkäna uka cheqanakanjja, radio toqejj Diosan Reinopat yatiyasiskakïnwa. Amuytʼañataki, 1951 marata 1991 marakamaw Berlín markan inti jalanta (Alemania occidental) toqen utjkäna uka radiot Bibliat apstʼat arstʼäwinakajj istʼasïna, ukhamatwa Alemania markan inti jalsu toqen jakasipkäna uka jaqenakajj Reinon cheqa yatichäwinakap istʼapjjäna. Surinam (Sudamérica) sat markanjja, 15 minutonakaw sapa semanajj Biblian cheqa yatichäwinakap mä radio toqejj yatiyasïna. Uka wakichäwejj 1961 maranwa qalltäna ukat 30 maranakaw ukham yatiyasiwayi. 1969 marata 1977 marakamajja, Diosan markapajj 350 jila wakichäwinakwa radiot istʼasiñapatak grabapjjäna, uka wakichäwinakajja, “Taqe qellqatasti wali askirakiwa” sat pʼeqeñchäwinïnwa. Estados Unidos sat jachʼa markanjja, 291 radionakanwa uka wakichäwinakajj 48 cheqanakan istʼasïna. Apia (Samoa) markanjja, sapa semanaw “Bibliat jisktʼanakamar qhanañchañataki” sat wakichäwejj mä radio toqejj 1996 maran istʼasirakïna.\n18 Niya 2000 maratakejja, janiw radio toqejj yatiyasjjänti. Ukampis yaqha toqew suma yatiyäwinakajj jukʼamp jaqenakar yatiyasjjäna.\n19, 20. 1) ¿Kunatsa Jehová Diosan markapajj jw.org sat cheq Internetan utjañapatak chʼamachasipjjäna? 2) ¿Internetan jw.org sat cheqajj utjki ukajj jaqenakar yanaptʼaskpachati? (“ JW.ORG” siski uka recuadro uñjjattʼäta.)\n19 Internet. 2013 maranjja, niya 2.700 millón jaqenakaw Internetar mantapjjäna, mä arunjja, sapa patakat 40 jaqenakaw Internetar mantawayapjje. Ukat niya 2.000 millón jaqenakaw celularanak toqe, tableta sasin uñtʼatäki ukanak toqe jan ukajj yaqha ukhamanak toqejj Internetar mantapjjaraki. Cheqansa, sapürutjamaw jaqenakajj Internetar jukʼamp mantasipki. África cheqanjja, 90 millonats jila jaqenakaw Internetarojj celular toqe ukat yaqha ukham aparatonak toqejj mantapjje. ¿Kunsa taqe ukanakajj uñachtʼayistu? Kunjamsa jaqenakajj yatiyäwinak katoqapjje ukajj janiw nayrjamäjjeti.\n20 Diosan markapajja, 1997 maratwa Internet toqe yatiyañ qalltawayi. Ukat 2013 maratwa Internetan jw.org sat cheqajj utj-jjaraki, uka cheqajj 300 arunakaruw jaqokipasiwayi. Uka cheqatwa Biblian yatichäwinakap 520 jila arunakan apaqasispa. Ukat 750.000 jila kutiw jaqenakajj kunayman aparatonak toqejj uka cheqar sapür mantapjje. Ukat sapa phajjsiw uka cheqatjja, 3 millón libronaka, 4 millón revistanaka ukat 22 millón grabacionanak istʼañatak apaqasi.\n21. ¿Kunsa Sina sat chachat yateqsna?\n21 Cheqas Internet toqew Diosan Reinopat suma yatiyäwinakapajj jukʼamp yatiyasiski, kawkhanakantï yatiyañajj jarkʼatäki uka cheqanakansa uka toqew yatiyasiskaraki. Sina sat mä chachat amuytʼañäni, jupajj 2013 maranwa Internetan jw.org sat cheq jikjjatäna ukat Bibliat jukʼamp yatjjatañatakiw Estados Unidos markan utjki uka sucursalar jawsäna. Uka chachajj islam sat religionaruw nayrajj saräna. Markapanjja, jan yatiyapjjañapatakiw Jehová Diosan Qhanañchirinakapajj jarktʼat uñjasipjje. Jichhajj Estados Unidos markan jakasiri mä jilatampiw uka chachajj semanan pay kuti Internetan maynimp parltʼañatak utjki uka toqejj Bibliat yatjjataski.\nNiya 3 millón jiskʼa videonaka, 3 millón libronaka, 4 millón revistanaka ukat 22 millón grabacionanakaw sapa phajjsejj apaqasi\n750.000 jila kutiw jaqenakajj kunayman aparatonak toqejj jw.org siski uka cheqar sapür mantapjje\nQAWQHA ARUNAKANSA UTJI\n520 jila arunakatwa Bibliat apstʼat qellqatanakajj apaqasispa\n2013 maranwa ukham jaksusïna\nJaqenakan chuymaparuw purtʼañ muntanjja\n22, 23. 1) Jehová Diosan servirinakapajja, ¿kunatsa utat uta yatiyañ jan jaytapjje? 2) ¿Kunjamsa Reyejj servirinakapar bendeciwayi?\n22 Jukʼamp jaqenakar purtʼañatakejja, Jehová Diosan servirinakapajj kunaymaninakatwa yatiyawayapjje. Sañäni, periodiconak toqe, “Foto-Drama” sat película toqe, radio toqe ukat jichhajj Internet toqew yatiyapjjaraki. Ukampis ukanakajj janipuniw utat uta yatiyañ lantejj lurasiwaykiti. ¿Kunatsa? Jehová Diosan servirinakapajj Jesusatwa yateqasipjje. Jupajj walja jaqenakarus yatichkchïnjja, sapa maynir yanaptʼañatakiw jukʼamp chʼamachasïna (Luc. 19:1-5). Jesusajj ukham lurapjjañapatakiw arkirinakapar yatichäna ukat kuna toqetsa yatiyapjjañapäna uksa yaticharakïnwa (Lucas 10:1, 8-11 liytʼañataki). Amtañäni, Diosan markap sarayapkäna uka jilatanakajja, nayratpachaw sapa maynimp parltʼapjjañapatak Diosan servirinakapar chʼamañchtʼawayapjje, ukwa 6 yatichäwin yatjjataniwaytanjja (Hech. 5:42; 20:20).\n23 Diosan Reinopajj uttʼayaskäna ukhat jichhakamajja, patak maranakaw pasawayjje. Jichhajj niya 8 millón jilat kullakanakaw Jehová Diosan amtanakap jaqenakar yatiyasipki. Cheqansa, kunayman toqetwa jupanakajj Diosan Reinopat yatiyawayapjje, ukatwa Reyejj jupanakar bendeciwayi. Janiw ukakïkiti, taqe markanakana ukat kunayman arunakat yatiyapjjañapatakejja, jupaw kuna yanaptʼanakatï wakiski ukanak servirinakapar churawayi, uka toqetwa jutïr yatichäwin yatjjataskañäni (Apo. 14:6).\n^ tʼaqa 17 Diosan markap sarayapkäna uka jilatanakajja, 1957 maranwa Nueva York markan jikjjataskäna uka WBBR sat radio jistʼantañ amtapjjäna.\nPeriódico, película, radio ukat Internet toqe yatiyasitapajja, ¿kunjamsa Diosan Reinopan uttʼayatäjjatap uñachtʼayistu?\n¿Kunatsa utat uta yatiyañarojj wali askit uñjtanjja?\nKUNJAMANAKATSA DIOSAN REINOPAT WALJA JAQENAKAR YATIYASIWAYI\n“Foto-Drama de la Creación” *\nWalja jaqenak sarnaqapki ukhanakanwa yatiyasi\n(“Foto-Drama” peliculampi, periodiconakampi ukat yaqha ukhamanakampejja, kuna tiemponsa yatiyasiwayi ukwa maranakajj uñachtʼayi)\n^ tʼaqa 79 “Foto-Drama” sat peliculanjja, walja pintat dibujonakaw mayat maya uñstäna, ukaw mä peliculäkaspas ukham uñjayäna.\nJisktʼapjjestani ukhajja, ¿kunjamsa Bibliampi sum amuytʼaysna? Sum qhanañchtʼañatakejja, kimsa toqet yatjjatañäni.\nDiosan Arupar 100 maranakaw confiyasktanjja


Venezuela: Hugo Chávez Jilïr irpirix jiwataxiwa · Global Voices Aymarata\nUñt'ayata 6 Achuqa phaxsi 2013 16:18 GMT\nJayp'u pacharuxa, Venezuela markan Nicolás Maduro sullka irpirix Hugo Chávez Frías jilïr irpirin jiwatapatw yatiyäna.\nChávez jilïr irpirix 2010 martapachw cancer usump aynacht'at jikxtasïna, isla de Cuba uksanax pusi kutiw tratamiento ukamp jikxatasïna. 7 uru taypi sata phaxsin 2012 maran chhijlläwin atipjasinsti, 2013 marat 2019 marakam mandatario ukhamañap amtaw utjana. 80 uru makiptatatsti, cámaras uksarux janiw kut'awaykxanti, kunalaykuti usupax sintiw aynacht'ayxäna.\nTwitter uka apanaqirinakax uka yatiyaw yatisax mäkiw p'arxtapxäna.\n@marujatarre: Chachax jiwxiwa ukat jupxat arusiñax qalltiwa, ukax janiw jarkatakaspati.\nMardi (@mardicienta) ukax Chávez jilatakiw jallallt'äwinakap (agradecimientos) apayi:\n@mardicienta: Kunti nanak layku lurawaykta ukat jallallt'añatakix janiw jakäwix ukakamakaniti, mi comanche sasin satayna. Kunti lurawakta Revolución de amor ukax panqarjamaw wiñayatak panqarani!\nMientras que @LaDivinaDiva sarakiwa:\n@LaDivinaDiva: inachay taqinis amuyt'apxsana, ch'ujtawin sumat askichsna.\nHugo Chávez, Venezuela markanx 1999 marat 2013 marakamaw jilïr irpirit irptawayi. Pusi chhijlläwinw atipjawayi ukatx mä machaq Constitución aptawayi. P'iqinchäwipax uraqpachan uñt'atanwa, anti-imperialista amtanitapata Estados Unidos markampix wali arch'ukisipxäna.\nAmérica Latina ukat Caribe uksanakarux integración amtaw ch'amanchawayana.Kawkïr markanakati pisin jikxatasipk uka markanakarux inversión social uksatuqs yanapt'awayänwa.\nVenezuela markanx polarización política ukat arusiñax janiw kunjamats ch'ujtayañjamakiti, aka maranakanx venezolanunkirinakarux chavistas ukat antichavistas ukanakarux walw t'aqxtayana. Ukampirusa, Irpirin jiwatapax markpachan ch'iyarat ist'asiñ pachawa.


1 Samuel 30 - Holy Bible [Aymara Bible 1997] - (1Sam 30)\nQuimsüru sarakatatsti, Davidampi jakenacapampejj Siclag marcaruw puripjjäna. Ucansti jicjjatapjjaraquïnwa amalecita jakenacajj Néguev sat orakeru mantanipjjatapa, ucatsti Siclag marcaru nuwantapjjatapa t'unjasa, ninampi phichhantasa.\nAmalecita jakenacasti uca marcan utjiri warminacarusa, take wawanacarusa, chachanacarusa preso apapjjaraquitayna, jan maynirus jiwarayapcchïna ucasa.\nCunapachatejj Davidampi jakenacapampejj marcaru puripcän ucapachajja, marcarojja naqhantata uñjapjjäna, warminacsa, yokall wawsa, imill wawsa preso apapjjaraquitayna.\nUcat wali jach'at jachapjjäna, wararipjjaraquïna thayjtañcama.\nDavidan pani warmipasa catuntataraquïnwa, Jezreelanquiri Ahinoam sat warmisa, uqhamarac Abigail warmisa, cawquïritï Nabal jaken warmipäcäna, Carmel chekana utjcäna ucasa.\nDavidasti wali llact'ataw jicjjatasiraquïna, jakenacapasti juparojj kalampiw c'upjaña munapjjaraquïna, takenisa wali mayjt'ataraquïnwa, cunatejj wawanacaparu pascatayna ucanacata. Ucampisa jupajj Tatitu Diosaparuw confiasiraquïna.\nUcat Abiatar sacerdoterojj saraqui, uca sacerdotesti Ahimelecan wawapänwa: “Achict'assmawa, efod isi apanirapita” sasa. Abiatar sacerdotesti janc'aquiw Davidarojj efod isi churäna.\nDavidasti Tatituruw jisct'asiraquïna: —¿Uca lunthata jakenacarojj arctañajjati? ¿Jupanacarojj jicjjatiristti? —sasa. Tatitusti saraquïnwa: —Arctascaquim, jicjjatätawa, ucatsti preso apata jakenacsa aparanjjaraquïtawa —sasa.\nDavidasti janc'aquiw sarjjaruwayi, jupampi chicäpcäna uca sojjta pataca jakenacasa jupampi chicaraquiw sarapjjaraquïna. Besor sisqui uca jawira thiyaruw puripjjäna.\nUca chekarusti pä pataca jakenacaw kheparapjjäna. Jupanacasti wali kariratäpjjaraquïnwa jawira maqhatañataquejja, yakha pusi pataca jakenacampisti, Davidajj arctascaquïnwa.\nUcat juc'ampi kheparusti thaquinjja mä egipcio jakeruw jicjjatapjjäna. Ucat uca jakjja Davidan ucaruw irpapjjäna. Nayrakatajja mank'ampi, umampi churapjjäna.\nMä higo q'isampi, pä wayta waña uvampi churapjjäna. Uc mank'antasinsti egipcio jakejja cutitatjjänwa, quimsürumpi quimsa arumampiraquiw jan cunsa mank'cataynati.\nUqhamasti Davidajj jisct'araquïnwa: —¿Qhitis uywirimajja? ¿Cawquitsa jutta? —sasa. Egipcio jakesti saraquïnwa: —Egiptonquirïtwa, mä amalecit jaken uywatapätwa, ucampisa niya quimsa uruw uywirejjajj jaytanucjjetu, usuntatajj laycu.\nCereteo jakenacan aynacha orakepa saqueyjiriw sarapjjta, ucatsti Judá, Caleb tokenquirinacar uqhamaraqui. Siclag marcarusti ninampiw phichhantapjjta.\nDavidasti saraquïnwa: —¿Uca lunthata jakenacan ucaru irpitasmati? —sasa. Ucat egipcio jakejj saraquïna: —Jumatejj Diosan sutipjjaru juramento lurarapitäta, ucatsti janiraqui uywirejjarusa catuycaraquitäta, ni jiwaycaraquitätasa, ucapachajj nayajj cawqhancapquitejj jupanacajj ucacamaw irpäma —sasa.\nUcatsti, cawqhancapcäntejj uca lunthatanacajj ucacamaw irparaquïna. Jupanacasti take uca pampana aywitatatäsipcänwa, ucan mank'asipcäna, umasipcaraquïna, uqhamarac jach'a fiesta lurasipcäna take cunanactejj jupanacajj filisteonacan orakepata, uqhamarac Judá oraketsa lunthatanipcatayna ucanacampi.\nUqhamasti Davidajj alwata, jayp'ucamawa jupanacarojj nuwaräna, k'alwa jupanacarojj tucjaraquïna, ucampisa pusi patac waynanacaquiw camellonacaparu lat'jjatasina jaltjjapjjatayna.\nDavidasti wasitatwa take cunanactejj amalecitanacajj lunthatjanipcatayna ucanaca jicjjatjjäna, uqhamarac pani warmipsa jicjjatasjjaraquïnwa.\nTake cunanactejj amalecitanacajj lunthatawayapcatayna, ucanacatjja jan maynis chhakhat jicjjatjjäna. Janiraquiwa ni mä wawasa, ni mä jakesa chhakhatäcänti; Davidajj take cunwa jan cunas chhakhata jicjjatjjaraquïna.\nJupasti take ovejanacapa, vacanacapa catuntasiraquïna. Uqhamasti cawquïrinacatejj uca uywanaca anaquinipcän ucanacasti sapjjaraquïnwa take ucanacajj Davidan jicjjatataw sasa.\nCunapachatejj Davidajj purinjjäna, cawqhanccäntejj uca pä pataca jakenacajj ucqharu, qhitinacatejj Besor jawira jan maqhatirjamäpcän wali karitäpjjatap laycu, janiraqui Davidampi chica sarapcataynati, ucanacasti Davidampiru, jakenacapampiru catokeriw mistunipjjäna. Davidasti jupanacaru jac'achasisinjja aruntaraquïnwa.\nUcampisa Davidan jakenacapatjja utjaraquïnwa wali khoru jakenaca, ucanacasti colerasisinjja sapjjaraquïnwa: “Qhitinacatejj jan jiwasampi chica sarapqui ucanacarojj janiw cunas churatäñapäquiti, jan ucasti warminacapampi, wawanacapampiquiw churatäjjañapajja, ucatsti sarjjapjjpan” sasa.\nUcampisa Davidajj saraquïnwa: —Jan ucanac lurapjjamti, nayan jilanacajja, uqhamarus take cunsa Tatituw churistojja, janiraquiw jupajj jiwarañasa muncänti, jan ucasti uca lunthata jakenacjja amparasaruwa catuyistojja, qhitinacatejj jiwasaru nuwantapquistäna ucanacarojja.\nJichhasti janiw qhitis jumanacarojj “Waliquiw” sapquiristamti. Jaljasiñansti chicataw wact'istojja, qhitinacatejj yänaca uñjañataqui kheparapqui ucanacampisa, uqhamarac qhitinacatejj guerraru nuwasiri sarapqui ucanacampisa —sasa.\n(Ucürut jichhürcamasti israelitanacajj uqhampunwa jaljasipjje.)\nDavidasti cunapachatejj Siclag sisqui uca chekaru purjjäna ucapachasti, Judá orakenquiri jilïr jakenacaru, uqhamarac qhitinacatejj amigonacapäcäna ucanacarusa, cuntejj uñisirinacapat aparancatayna ucanacatjja mä chicat apayäna, aqham sasa: “Aca wajjt'añajj jumanacataquiwa, cuntejj Tatitun uñisirinacapat aparcta ucata mä chicatawa acajja” sasa.\nUqhamaraquiw wajjt'añanacjja apayaraquïna qhitinacatejj Betel, Ramot ucasti Néguev chekana, Jatir,\nAroer, Sifmot, Estemoa,\nuqhamarac Racal chekanquirinacarusa, uca quipcaraqui Jerameel marcanacan utjirinacarusa, quenitanacan marcanacapan utjirinacarusa,\nHorma, Corasán, Atac,\nHebrón, uqhamarac cawqhanacantejj jupasa, uqhamarac jakenacapasa sarnakcatayna take ucsanquirinacaruw apayataraquïnjja.\n1 Samuel 30:2\n1 Samuel 30:3\n1 Samuel 30:5\n1 Samuel 30:9\n1 Samuel 30:11\n1 Samuel 30:18\n1 Samuel 30:23\n1 Samuel 30:24\n1 Samuel 30:30\n1 Samuel 30:31


Global Voices Aymarata » Cuba: Blogerunakax Internet «Offline» tuqitwa Wayru Martí Tuqin Aruskipapxi · Global Voices Aymarata » Print\nJaqukipäw uñt'ayata/apkatata 29 Lapaka phaxsi 2011 19:16 GMT 1\t · Qillqiri Ellery Roberts Biddle (es) ukan jaqukipiri\tÁlvarez-Pérez, Ruben Hilari\nCategoria-naka: Latin America, Cuba, E.U.A., Citizen Media, Digital Activism, Libertad de Expresión, Media & Journalism, Tecnología\nAka 22uru sata qallta phaxsit 2011 marat saraqkipanwa, mama Karen Caballero Marti wayrun sarayiripxamax , mä aruskipäwi wakicht’atayna,uka tuqinxa blogerunaka; : Yoani Sánchez , Orlando Luis Pardo Lazo ukjamarak Jaqinakat yatxatat- antropólogo khaya Universidad de la ciudad de Nueva York (CUNY), Ted Henken yatiqirinakapampi. \nAkasti wali wakiskiripunitaynawa aka wayru Martí-takixa . Aka wayrusti EE.UU. uka markan qullqiñchatataynawa, akjam amtäwi tuqi Broadcasting Board of Governors  [en]. Ukjamipansti aka Marti Wayrusti tata Castro kuntrarakiw sat’asiritayna, ukjamatwa khitinakatix EE.UU. wali munapayapki jupanakaru arxatasa.\nAka wayrusti jichha kutinxa, blogerunakamp aruskipañwa amtawayatayna. Uka blogerunakasti janiw Castro kuntrakisa ni jupampipkarakisa. Täqi jupanakasti aka jichha kast arskipäwi WEB 2.0 tuqit aruskipawayapxatayna. Yatiñasatakixa, Cuba markanxa janiw wali internet ukax utjkiti.\nTata Orlando Luis Pardo Lazo, jamuqatanak apsuri, blogapasti Boring Home Utopics , aka kunjamasa Internet «offline» ukaxa, uka tuqitwa aruskipayawarakitayna.:\njanixay aka Cuba jach’a markanx internet ukax wal utjkchitixa, ukjamipanwa Internet “offline” tuqix yatiykipayasita. Blog uka qillqat yatiyäw aruskipäwinakax janixay internet tuqinkxchitixa jan ukasti discos, CDnaka, memorias flash, DVDnaka uka tuqin qillqantataxiwa, ukatsti täqi uka yatiyäwinakasti maynit maynitrak sariritayna\nMama Sánchez jupax aka “Blogger Academy” tuqinkiritaynawa, ukjamarus yaqhanakar WEB 2.0 yatichañatakirakiw yatichäwinak wakt’ayiritayna. Upasti sarakiwa”describió a : “Celularanakamamp ch’irwsuñkam yatiykipasipxama”, ukjam amuyumpiw «qillqaña» jamuqanaka, waruqatanaka ukjamaraki «tuitiyañs» SMS tuqs yaticht’arakiritayna.\nMayni tata Henken yatiqiripaw jiskt’atayna, sasina: kunas amtäwimaxa aka blog yatichañatakixa.\n¿Khitirus yatiyäwinakamampix purta? ¿Estados Unidos markankirinakaru, Europankirinakaru, Asiankirinakaru, jan ukasti yaqha cubanunakarucha? ¿ukjamarus kunatsa aka internetanx qillqta, janixay khitis internetx sinti uñapkchitixa?\nAka utax ch’iqaxankiris kupixankiris ullart’akispawa. Ukjamarus internet tuqikirakiw jupanakarux puriristxa. Amuyañ sipanxa janiw khitis arsusiñasx munapkiti, ni mä wayrusa, ni mä televisionasa, ni mä qillqat yatiyawinkirinakasa. Ujamipanwa janiw internetxamax arsusiñanakaxatakix utjkiti.\nJuk’ampisa internetar mantañx waljaninakaw jan amuyapkiti, ukjamipansti ch’amaskiwa taqinir yatiyañaxa. Ukjamtawa internet offline ukax yanapt’apxitaspa nanakpach aruskipasiñxa.\nArawiku qillqiri tata Antonio José Pontex , aka aruskipawinxa chikañchasiwayarakitaynawa, akjam sasinrakwa arst’awayatayna.\n[S]apa kutiw juk’at juk’at jaqinakax yatiyawinakarux jan axsarapkxiti. Täqi uka axsarañanakasti aka machaq qillqaw yatiyawinak tuqiw chhaqtaski.\n* Ukjamatwa aka wayru wakichawix ist’irinakaparux machaq internet (web 2.0) tuq yatiyañ-qillqaña-aruskipaña tuqitwa amuyt’ayawayarakitayna. Akat qhipanakarusti tata Ted Henken jupax juk’ampwa aruskipaskani aka Wayru Marti ukanx kunamas irnaqawinakapaxa uka tuqitsa, näkixay EE.UU. markan qullqiñchatachixa.\n* Jamuqa Phil Guest , aka CC Licence BY-SA 2.0 tuq qhanstayata .\nURL to article: https://aym.globalvoices.org/2011/11/3211\n mama Karen Caballero Marti wayrun sarayiripxamax: http://www.martinoticias.com/noticias/Trasmite-Radio-Marti-programa-especial-Avanza-Cuba-las-redes-sociales-y-el-futuro-en-la-isla-.html\n Ted Henken yatiqirinakapampi.: http://elyumaes.blogspot.com/\n aka wayru Martí-takixa: http://es.wikipedia.org/wiki/Radio_y_Televisi%C3%B3n_Mart%C3%AD\n describió a: http://youtu.be/QPvqQULdUxg\n Antonio José Pontex: http://www.eldigoras.com/eom03/indic/ponteantoniojose.htm\n CC Licence BY-SA 2.0 tuq qhanstayata: http://creativecommons.org/licenses/by-sa/2.0/


Obama-x Oscar López Rivera-n taripäwip mayjt’ayi, jupax Puerto Rico markan prisionero político ukhamataynawa ukat wali jayaw watañ utan jikxatasxi · Global Voices Aymarata\nJaqukipäw uñt'ayata/apkatata 23 Chinuqa phaxsi 2017 20:33 GMT\nAka blog ullart'apxañäni Malagasy, русский, Français, Español, Ελληνικά, Português, Deutsch, English\nBarack Obama estadounidense nayra irpirix Oscar López Rivera jilatan taripäwip mayjt'ayi. Uka jilax Puerto Rico markan prisionero político ukhamataynaw ukat wali jayaw watañ utan jikxatasxi.\nTunka paqallqun uru saraqkipan chinuqa phaxsit laphinakar qillqat yatisi, Qhanawa, Obamax uka jilatar antutxañatakiw arst’awatäna uka arsuwipanx López Rivera uka jilatarux janiw jank’ak antutatakaniti. Taripäwipax Tunka paqallqun uru llamay phaxsikamaw aka pä waranq tunka paqallqun marakamaw apasispa. Antutäwipax janiw kuna mayiwimpikanis sasina.\nGlobal Voices yatiyawatanawa walja maranakaw López Rivera jupan antutataxañapatakix mayitäna.


1 Pedro 3 - Holy Bible [Aymara Bible 1997] - (1Ped 3)\nUqhamaraqui jumanacajj warminaca, chachanacamar ist'asa sarnakapjjam, uqhamata inas cawquïri chachas Tatitur jan iyawscchi ucajj jumanacan sarnakäwinacam toke Tatitutaqui jicjjatatäñapataqui jan cuna arumpisa,\njan ucasti jumanacan suma sarnakatam uñjasaqui.\nNayra pachanacanjja, Diosar ajjsartir warminacajj uqhamwa c'achacht'asipjjäna. Jupanacajj Diosaruw iyawsapjjäna, ucatsti chachanacaparojj ist'apjjaraquïnwa.\nUqhamaw Sara warmejja Abraham chachaparojj ist'äna: “Tatay” sasa. Jumanacasti jupan wawanacapäpjjtawa, asctejj lurapjjäta, ucatsti janirac cunsa ajjsarapcätati ucapachajja.\nUqhamasti jumanacajj suman sarnakapjjam, qhuyapayasipjjaraquim jumanaccamajja jilapurjama munasisa, llamp'u chuymanïpjjaraquim.\nUcatpï: “Qhititejj jacañapar muni, ucatsti suma urunacan sarnakasiñ munaraqui ucajja, jan walinac parlañatjja amuyasiñapawa lacapajj c'arinac janiw parlañapäquiti;\nJan wali lurañatjja jithektasjjañapawa, asquinac lurañapawa. Suman sarnakasiñ thakañapawa, uc arcañaparaquiwa.\nTatitusti asqui jakenacarojj imiwa, mayisitanacapsa ist'araquiwa, ucampis jan wali lurir jakenacarojj janiw ist'quiti.”\n¿Qhitirac jumanacarusti jan walinac lurapjjeristamsti, jumanacatejj asqui lurañanacan sarnakasipcsta ucqhasti?\nUcampis cheka luratanacam laycutejj t'akhesipjjstajja, cusisiñanïpjjtawa. Jan qhitirus ajjsarapjjamti, ni sustjasipjjaraquimsa.\nChuymanacaman samaratäñataquejja sum sarnakapjjam, uqhamata jumanacan Cristor iyawsapjjatam laycu, uqhamarac asqui luräwinacamat jan wali parlir jakenacajj jan wali parlatanacapatjja jupanacpacha p'enkasipjjañapataqui.\nCristo quipcaraquiw juchanacas laycojj jiwäwipanjja t'akhesiwayejja jan mayampitaqui. Jupajj asqui jakënwa, ucampis jiwasan jan walïtas laycuw t'akhesiwayi, jiwasar Diosar irpañataqui. Janchinaqui jiwatänjja ucampis ajayupanjja jactanjjewa.\nAjayunaracwa saränjja, catuntatäpquis uca ajayunacar Diosan arunacap parliri.\nJupanacasti nayrajj jan ist'asiriw tucupjjäna cunapachatï Noé chachajj arca lurascän ucqhajj janiw jaysapcataynati, Diosajj jupanacar suyt'ascchïna ucasa. Uca arcansti quimsakallkoniquiraquiw uma toke khespiyasipjjäna.\nUca umasti bautismo umaruw uñtasejja, uca tokeraquiw jichhajj khespitätanjja. Uca bautismosti janiw janchi k'omachañataqui asquïquiti, jan ucasti Diosat mä k'oma chuyma mayiñanquiwa; Jesucriston jactäwip tokeraquiw khespitätanjja,\njupasti alajjpacharuw maqhatjje ucatsti Diosan cupëjjaparuw kont'asjje, uqhamarac jichhajj angelanacasa, munañaninacasa, ch'amasa jupar catuyatawa.


Nayaw take cunan tucusiñapsa, kalltatpach yatiyta, nayratpachracwa cunatejj khepat lurascani ucanacsa yatiytjja. Nayasti sistwa: ‘Amtatanacajjajj phokhasipuniniwa; take cuntejj amtcta ucanacjja lurapunïwa.\n“Janïra jumar jacaña churcäyäsma ucqhatpachwa ajllïsma; janïra nascäyäta ucqhatpachwa nayajj yakhachäsma; marcanacan profetapäñamataquiw jumarojj uchsma” sasa.\nNaya Tatituwa, jaken chuymapjja uñjta, chuyma mankhapan amtatanacapsa yatiractwa; sapa maynirusa waquisitaparjamaw churaractjja, luratanacaparjamaraqui.”\nJaniw Diosajj jiwir jakenacjamäquiti. Janiw c'arisquiti ni yakha amuyunïquisa. Cunapachatejj jupajj cunsa arsu ucqhajj lurapuniwa. Cunapachatejj cunsa arupampejj arsu ucqhajj phokhapuniwa.\n Ist'am suma ewjja arunacaru, chekachäwi arunacsa catokasiraquim; uqhamatwa yatiñan jakëyätajja. Jakejj waljanacwa amti, ucampis Tatitun munañapaquiwa phokhasi. Mä jakenjja suma chuymanïñapawa munasi; apjasiri jakëñata sipansa, juc'amp asquiwa pobre jakëscaña. Tatitur ajjsarañajj jacañaruwa irpi; ucatsti cusisitaquiwa jacasi, cuna jan walt'añansa jan t'akhesisa. Jayra jakejja amparapampi plator lokantcasasa, jayrasiwa lacaparu mank'a apcatasiña.\nTatituw nayarojj asquinacamp phokhantitani: Tatay, qhuyapayasiñamajj wiñayawa, amparamamp luratanacarojj janiquiy armanucumti.\nJiwatanacarusti jisc'arus jach'arus jupan nayrakatapan sayt'ata uñjta. Libronacasti jist'aratänwa, uqhamarac yakha librosa. Uca librosti jacañ libro satawa. Jiwatanacasti luräwinacaparjam uñjatäpjjänwa, cunjämtï uca libronacan kellkatäcänsa uqhamaru.\n Yatiractanwa Diosajj jupar munirinacarojj take cunsa asquitaquiw waquicharapi qhitinacatejj jupan amtataparjam jawsatäpqui ucanacataquejja. Qhitinacarutejj Diosajj nayratpach uñt'cäna ucanacarojja, kalltatpachwa jupataqui yakhachasiwayjje jupan wawapjamäñapataqui, uqhamat jupan Wawapajj jilïrïñapataqui walja jilatanac taypina.\n Diosan munasiñapatwa jumanacajj khespiyatäpjjtajja iyawsañ laycu. Acasti janiw jumanacan luräwinacamäquiti, jan ucasti Diosaw jumanacar churapjjtam. Janiraquiw cuna luräw tokëquisa, uqhamat jan qhitis jach'achasiscañapataqui.\n Ucatsti aca aruraquiw phokhasi: “Uca kalajj mayninacarojj lanctasiyiwa liwisiyir karkaraquiwa.” Uca jakenacasti Tatitun arunacapar jan iyawsapjjatap laycuw liwisipjje, ucataqui uchatäpjjaraquïnwa. Ucampis jumanacajj ajllit jakenacäpjjtawa, reyir sirviri tucuyat sacerdotenacäpjjaractawa; mä k'oma marcäpjjtawa; Diosan ajllisit marcapäpjjaractawa. Acasti lurasiwa, jumanacajj Diosan muspharcañ luräwinacap yatiyapjjañamataqui. Uca Diosaraquiw jumanacarojj ch'amacat irpsusinjjapjjtam, suma muspharcañ khanapar mantjjapjjañamataqui.\n Diosan yatiñ cancañapatwa parlapjjtjja, uca Diosan amtatapasti jan amuyt'cayawa. Aca orakejj janïra utjcän ucqhatpachracwa Diosajj ucanacjja amtäna jiwasan khespiyasiñasataqui, wiñayan wiñayapataqui. Acapach marca apnakerinacajj aca Diosan amtäwipjja janiw amuyt'apcänti. Amuyt'apjjasapän ucajj janiw alajjpach Tatiturojj crusan jiwayapcasapänti. Ucampis uca Diosan amtäwipajja Kellkatanacarjamäscaraquiwa: “Jupar munirinacataquejja Diosajj jan qhitin uñjata, jan qhitin ist'ata, jan qhitin amtat yänacwa waquichi.”\n Nayasti yatiractwa cuna amtäwinacatejj jumanacataqui utjquitu ucanacjja, uca amtäwinacasti jumanacan asquinacamataquiwa, janiw jumanacan jan walt'apjjañanacamataquïquiti, uqhamat khepa urunacanjja wali suma jacasipjjañanacamataqui, suyt'añanacansa phokhantataraqui. Naya Tatituw ucjja arsta. Ucapachaw jumanacajj nayaru art'asipjjetäta, ucatsti nayan ucaruw jutapjjaraquïta, nayaru mayisisa, nayasti mayisitanacamjja ist'apjjaraquïmawa. Nayarusti thakapjjetätawa, ucatsti jicjjatapjjaraquitätawa, take chuymampi nayar thaktapjjatam laycu. Jïsa, nayaw jumanacarojj, nayrakatajjaru puriyanipjjäma, ucatsti sarnakäwinacamjja nayaw uñj-jjaraquï. Take marcanacatwa jumanacarojj apsunjjapjjäma, uqhamaraqui take chekanacatwa apsunjjapjjäma, cawqhanacarutejj nayajj jumanacaru ananucupcsma uca chekanacata, ucatsti tantacht'asinjja, aca pachpa chekaruw jawsthapjjapjjaraquïma cawqhattejj ananucupcsma uca pachpa chekaru. Naya Tatituw ucjja arsta.’


Romanos 3 - Holy Bible [Aymara Bible 1997] - (Rom 3)\nUqhamasti, ¿cuna asquisa judiöñajja, jan ucajj circuncidatäñasa?\nChekpachansa asquiwa. Nayrakatajj Diosaw judionacarojj arunacap churatayna.\nUqhamasti ¿cunaraquïni yakhepanacajj jan jupan arunacaparjam sarnakapcani ucasti? ¿Diosajj jupanacarojj armt'araquispati?\nJaniw cunäquipansa, jan ucasti Diosajj take cunsa chekaparjamaw luraraqui, jakenacajj c'arisisipcpansa. Ucatpï arunacapajj aqham saraquejja: “Arsutanacam laycuw chekan uñt'atäyäta. Taripatäcät ucqhasti atipätawa.”\nUcampis jiwasan jan wali luratanacasatejj asquïchejja Diosan asqui cancañap uñacht'ayañataquejja, ¿camsañänisa? ¿Diosajj jan waliti jiwasanacar juchanacas laycu mutuyatapajja? (Acanacjja mä jakjamaquiw parlta.)\nJaniw cunjämatsa uqhamäcaspati. Diosatejj jan chekäcchejja, ¿cunjämarac acapachanquirinacar taripaspasti?\nNayan c'arisitajjatejj Diosan cheka cancañap jach'aptaychejja, ¿cunataraqui nayarusti juchañchitaspasti?\nUqhamäspa ucqhajja ¿cunataraqui jan walinac juc'ampi lursnasti walïquis ucanac jutañapataquisti? Acpï yakhepanacajj jan wali amtäwimpi sapjjestojja: “Jupanacajj acanacwa yatichapjje” sasa. Ucampis uca jakenacajj mutuyatäñapaw waquisi.\n¿Cunaraquisti? Jiwasa judionacasti jupanacat sipansa ¿juc'ampi sumäpjjtanti? Janiw cunjämatsa, niyaqui khanañchtanjja judionacasa jan judionacasa, juchancapjjatapa.\nKellkatanjja siwa: “¡Janiw mä asqui jakes utjquiti, ni mayniquisa!\nJaniw utjquiti mayni amuyt'irisa. Janiraquiw maynis Diosar thakerejj utjcaraquiti.\nTakeniw jan wali thaquir saranucupjje; takpachaniw jan wal lurapjje, ¡Janiw qhitis asqui lurirejj utjquiti! ¡Janiw maynis utjquiti!\nJupanacan mallk'anacapajj jist'arpayatawa sepulturar uñtata. Parlatanacapampejj sallkjapjjewa. Catarin venenopjamaraquiw jupanacan lacanacapanjj utji.\nJiwayañataquis janc'aquiw jalapjje.\nSarnakäwinacapansti t'unjatäñampi llaquisiñampiquiw utji.\nJaniraquiw sumancañ thacsa uñt'apquiti,\nni Diosar ajjsarañsa amuyapcaraquiti.”\nYatiractanwa, leyejj qhitinacatejj uca leyincapqui ucanacaruw parli, takpachani amuquïpjjañapataqui, uqhamat take jaquir jakenacajj Diosan maldicionapar puriñapataqui.\nChekpachansa janiw qhitis uca leyirjam sarnakatap laycojj Diosan nayrakatapanjja catokatäcaniti. Uca leyisti jiwasanacan juchanïtas uñt'ayañataquiquiwa.\nUcampis jichhajj ley maysar apanucusajj yattanwa cunjämatejj Diosajj jiwasanacarojj asqui jaket catokquistu ucjja, ucasti yatisiwa leyin yatichäwip toke, uqhamarac profetanac toke.\nDiosajj cunjämattejj jiwasanacarojj asqui jaket catokquistaspan ucajja Jesucristor iyawsatas laycuquiwa, janiraquiw yakha yakhäñajj utjquiti;\nDiosasti Jesucristoruw juchan pagopjama uchi, jupan jiwäwip laycu khespiyasiñajj utjañapataqui, iyawsäwi toke. Take acanacasti lurasiwa jupan llamp'u chuymapajj uñstañapataqui nayra juchanacas perdonatapatjja.\nJichhajj uñjtanwa mä jakejj iyawsäwi laycuqui Diosan asquit catokatätapjja, janiw cuntejj leyinjja sisqui ucar phokhatap laycuti.\n¿Diosasti judionacan Diosapaquiti? ¿Janit jan judiöpquis ucanacan Diosapäcaraquejja? Chekpachansa jupanacan Diosaparaquiwa.\nMä sapa Diosaqui utjchejja, iyawsañ tokew Diosajj catokani circuncidatarus jan circuncidatarusa.\nUqhamasti, ¿jichhajj iyawsäwi toketi leyirojj ina ch'usar tucuytanjja? Janiw cunäquipansa, ucat sipansa juc'amp ch'amanwa leyirojj tucuytanjja.